ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΗ**΄**

Τετάρτη 10 Σεπτεμβρίου 2025

Αθήνα, σήμερα στις 10 Σεπτεμβρίου 2025, ημέρα Τετάρτη και ώρα 09.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-9-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΟΖ΄ συνεδριάσεώς του, της Τρίτης 9 Σεπτεμβρίου 2025, σε ό,τι αφορά την ψήφιση στο σύνολο του σχεδίου νόμου: «Κοινωνική αντιπαροχή, κοινωνική μίσθωση, τριτεκνική ιδιότητα και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

 (Ανακοινώνονται προς το Σώμα από τον κ. Εμμανουήλ Συντυχάκη, Βουλευτή Ηρακλείου, τα ακόλουθα:

Ο Βουλευτής Πέλλας της K.O. «ΝΕΑ ΔΗΜΟΚΡΑΤΙΑ» κ. Γεώργιος Καρασμάνης κατέθεσε αναφορά προς τους Υπουργούς Αγροτικής Ανάπτυξης & Τροφίμων και Εθνικής Οικονομίας & Οικονομικών, με την οποία η Ομοσπονδία Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης με επιστολή της ζητά την εξαίρεση των παραγωγών λαϊκών αγορών από την υποχρέωση χρήσης ηλεκτρονικού δελτίου αποστολής.

Ο Βουλευτής Ηρακλείου της K.O. «ΝΕΑ ΔΗΜΟΚΡΑΤΙΑ» κ. Ελευθέριος Αυγενάκης κατέθεσε αναφορά προς τους Υπουργούς Τουρισμού και Εργασίας & Κοινωνικής Ασφάλισης, με την οποία τα Σωματεία Ξενοδοχοϋπαλλήλων Κρήτης με ψήφισμα εκφράζουν τη διαμαρτυρία τους για τη συρρίκνωση της διάρκειας του ταμείου ανεργίας των εποχικών εργαζομένων και ζητούν την επέκταση της χρονικής διάρκειάς του.

Ο Βουλευτής Χίου της K.O. «ΝΕΑ ΔΗΜΟΚΡΑΤΙΑ» κ. Παναγιώτης Μηταράκης κατέθεσε αναφορά προς τον Υπουργό Υποδομών & Μεταφορών, με την οποία ο Δήμος Χίου με επιστολή του αναδεικνύει την ανάγκη άμεσης ενίσχυσης των συγκοινωνιακών υποδομών του νησιού, υπογραμμίζοντας ότι η δημιουργία Δημοτικής Συγκοινωνίας αποτελεί κρίσιμη παρέμβαση για την καθημερινότητα των κατοίκων.

Η Βουλευτής Α΄ Θεσσαλονίκης της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Ουρανία Θρασκιά κατέθεσε αναφορά προς τον Υπουργό Υγείας, με την οποία η Πανελλήνια Ομοσπονδία Εργαζομένων Δημόσιων Νοσοκομείων ενημερώνει σχετικά με τα προβλήματα και τις ελλείψεις προσωπικού στα Νοσοκομεία, καθώς και στα Κέντρα Υγείας στη Βόρεια Ελλάδα και αιτείται απάντησης.

Ο Βουλευτής Χίου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Σταύρος Μιχαηλίδης κατέθεσε αναφορά προς τον Υπουργό Κλιματικής Κρίσης & Πολιτικής Προστασίας, με την οποία ο Πρόεδρος της Ένωσης Μαστιχοπαραγωγών Χίου με επιστολή του ζητά την ένταξη των οικισμών Αγίου Γεωργίου Συκούση και Ζυφιά στην οριοθέτηση πληγεισών περιοχών της πρόσφατης πυρκαγιάς της 22ας Ιουνίου στη Χίο.

Η Βουλευτής Κοζάνης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κυρία Καλλιόπη Βέττα κατέθεσε αναφορά προς τους Υπουργούς Εργασίας & Κοινωνικής Ασφάλισης και Εθνικής Άμυνας, με την οποία η Ένωση Στρατιωτικών Περιφερειακής Ενότητας Καστοριάς με επιστολή της επισημαίνει τον αποκλεισμό στελεχών των Ενόπλων Δυνάμεων που δεν προέρχονται από παραγωγικές σχολές από τη δυνατότητα απασχόλησης ως προσωπικό ασφαλείας σε Ιδιωτικές Επιχειρήσεις Παροχής Υπηρεσιών Ασφαλείας και ζητούν την τροποποίηση της σχετικής διάταξης, ώστε να αναγνωρίζεται η βεβαίωση από την τελευταία Μονάδα υπηρέτησης για τα στελέχη μη παραγωγικών σχολών, διασφαλίζοντας έτσι την ισότιμη μεταχείριση όλων.

Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Α΄ Θεσσαλονίκης κ. Ιωάννης Δελής και Β΄ Θεσσαλονίκης κ. Λεωνίδας Στολτίδης κατέθεσαν αναφορά προς την Υπουργό Παιδείας, Θρησκευμάτων & Αθλητισμού, με την οποία οι Σύλλογοι Γονέων και Κηδεμόνων του 13ου Γυμνασίου και 17ου Λυκείου Θεσσαλονίκης με επιστολή εκφράζουν τη διαμαρτυρία τους, καθώς για δεύτερη συνεχόμενη χρονιά η Διεύθυνση Δευτεροβάθμιας Εκπαίδευσης  Ανατολικής Θεσσαλονίκης επιβάλει τη λειτουργία ενός τμήματος στην Α΄ τάξη του 13ου Γυμνασίου, ενώ θα έπρεπε να λειτουργήσουν δύο τμήματα, και αιτείται απάντησης.

Η Βουλευτής Β΄ Πειραιώς της Κ.Ο. «ΕΛΛΗΝΙΚΗ ΛΥΣΗ» κυρία Σοφία - Χάιδω Ασημακοπούλου κατέθεσε αναφορά προς τους Υπουργούς Εσωτερικών, Παιδείας, Θρησκευμάτων & Αθλητισμού, Εθνικής Οικονομίας & Οικονομικών, Περιβάλλοντος & Ενέργειας, Εργασίας & Κοινωνικής Ασφάλισης και Κοινωνικής Συνοχής & Οικογένειας, με την οποία το Σωματείο Γονέων Κηδεμόνων και Φίλων Ατόμων με Αναπηρία με επιστολή τους ζητούν την ικανοποίηση κρίσιμων αιτημάτων που αφορούν την καθημερινότητα και το μέλλον των ατόμων με αναπηρία στη χώρα μας.

Η Βουλευτής Ιωαννίνων της Κ.Ο. «ΝΕΑ ΑΡΙΣΤΕΡΑ» κυρία Μερόπη Τζούφη κατέθεσε αναφορά προς τον Υπουργό Κλιματικής Κρίσης & Πολιτικής Προστασίας, με την οποία η Ένωση Πυροσβεστικών Υπαλλήλων Νομού Ιωαννίνων με επιστολή της επισημαίνει την ανάγκη οικονομικής ενίσχυσης των πυροσβεστών που μετατίθενται υποχρεωτικά για υπηρεσιακές ανάγκες.

Ο ανεξάρτητος Βουλευτής Κέρκυρας κ. Αλέξανδρος-Χρήστος Αυλωνίτης κατέθεσε αναφορά προς τον Υπουργό Περιβάλλοντος & Ενέργειας, με την οποία το Επιμελητήριο Κέρκυρας εκφράζει την έντονη ανησυχία του επιχειρηματικού κόσμου και των πολιτών για τις πολύωρες διακοπές ρεύματος που σημειώθηκαν στο νησί έπειτα από την κακοκαιρία του Σαββάτου 30 Αυγούστου 2025, καθώς αυτές επιβάρυναν επιχειρήσεις, επισκέπτες και κατοίκους.)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, ολοκληρώθηκε η ανακοίνωση των αναφορών.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 10 Σεπτεμβρίου 2025 οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1326/8-9-2025 επίκαιρη ερώτηση θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη.

Η υπ’ αριθμόν 1321/8-9-2025 επίκαιρη ερώτηση θα απαντηθεί από τον Υφυπουργό Υγείας κ. Δημήτριο Βαρτζόπουλο.

Οι υπ’ αριθμόν 1309/4-9-2025, 1310/4-9-2025 και 1311/4-9-2025 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Κατόπιν τούτου, ξεκινάμε με την τρίτη με αριθμό 1326/8-9-2025 επίκαιρη ερώτηση δεύτερου κύκλου του Βουλευτή Χανίων της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Παύλου Πολάκη προς τον Υπουργό Εθνικής Άμυνας,με θέμα: «Απαράδεκτη η απόφαση κατάργησης του Στρατοδικείου Χανίων».

Παρακαλώ, κύριε Πολάκη.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, κύριε Δαβάκη, όπως σας είχα ενημερώσει και στην Επιτροπή που κουβεντιάσαμε προχθές ζητήματα του Υπουργείου Εθνικής Άμυνας, θεωρώ απαράδεκτη την επικείμενη κατάργηση του Στρατοδικείου, Αεροδικείου, Ναυτοδικείου Χανίων και εξ αρχής σας καλώ να ακυρώσετε αυτή τη σχεδιαζόμενη κατάργηση.

Είναι μια απολύτως εσφαλμένη επιλογή, που όχι μόνο δεν μειώνει το λειτουργικό κόστος, αλλά αντιθέτως το αυξάνει, χωρίς να επιτυγχάνει την ταχύτερη απονομή της δικαιοσύνης. Δυστυχώς, ο κ. Δένδιας, έκανε μία πολύ επιλεκτική παρουσίαση των στοιχείων των αποφάσεων που και καλά εκδίδουν τα τρία στρατιωτικά δικαστήρια που υπάρχουν στα Χανιά, συγκεκριμένα. Ανακοίνωσε είκοσι δύο μόνο αποφάσεις που αφορούσαν το Αεροδικείο Χανίων και δεν είπε ότι από 1η Ιανουαρίου του 2024 ως 30 Ιουνίου του 2025 το Στρατοδικείο, Ναυτοδικείο και Αεροδικείο Χανίων, με τους πέντε συνολικά δικαστές του, εξέδωσε πεντακόσιες δεκατρείς αποφάσεις, με ελάχιστη συμμετοχή σε αυτά των αναβλητικών αποφάσεων. Έχω και τα πιο αναλυτικά στοιχεία, προσέξτε τι θα ανακοινώσετε, τα έχω όλα εδώ.

Δεύτερον, η διαφημιζόμενη μείωση του λειτουργικού κόστους είναι ένα πράγμα που δεν αφορά τα Χανιά. Στα Χανιά είναι τρία δικαστήρια με πέντε δικαστές όλους κι όλους, που εναλλάσσονται στους ρόλους του Στρατοδίκη, Ναυτοδίκη, Αεροδίκη και Εισαγγελέα και φιλοξενούνται σε χώρους των Πολιτικών Δικαστηρίων των Χανίων, που η ηλεκτροδότηση, το νερό -οι βασικές ανάγκες κλπ.- καλύπτονται και δεν επιβαρύνεται το Υπουργείο Εθνικής Άμυνας. Αντιθέτως, με την κατάργηση θα επιβαρυνθεί το Υπουργείο Εθνικής Άμυνας όλα τα οδοιπορικά των τριήμερων απουσιών είτε των κατηγορούμενων είτε των μαρτύρων στρατιωτικών που θα μεταβαίνουν σε τρία ξεχωριστά δικαστήρια εδώ στην Αθήνα, προκειμένου να υπάρξει μια πολύ πιο καθυστερημένη απόδοση της δικαιοσύνης.

Με βάση, λοιπόν, τα παραπάνω -και σταματάω εδώ και θα δω την απάντησή σας, για να πω τα υπόλοιπα- εγώ σας καλώ να αναθεωρήσετε την εμφανώς λανθασμένη απόφασή σας για κατάργηση του Στρατοδικείου, Ναυτοδικείου και Αεροδικείου Κρήτης που εδρεύει στα Χανιά.

Μια τελευταία κουβέντα: Διατηρείτε τη Λάρισα, που σε δύο ώρες οδικώς είναι στη Θεσσαλονίκη, με τον ίδιο αριθμό αποφάσεων και καταργείτε τα Χανιά, που είναι νησί και πρέπει να υπάρχει αυτή η διαδικασία της μετακίνησης. Και θα πούμε και στη δευτερολογία και για την επιτροπή αυτή και το αντισυνταγματικό της μετάταξης και το τι πραγματικά κρύβεται από πίσω από αυτή την ιστορία.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πολάκη.

Θα απαντήσει ο Υφυπουργός Εθνικής Άμυνας, ο κ. Αθανάσιος Δαβάκης.

Ορίστε, κύριε Υπουργέ έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κύριε συνάδελφε, καταρχάς, αντιλαμβάνομαι τον λόγο του κοινοβουλευτικού σας ελέγχου, της επίκαιρης ερώτησης. Και εγώ Βουλευτής της ελληνικής περιφέρειας είμαι και σαφέστατα, πέραν της ιδιότητάς μου, θα ενεργοποιούμην στην περίπτωση αυτής της μεταρρυθμιστικής προσπάθειας που πάει να γίνει. Ποια είναι αυτή η μεταρρυθμιστική προσπάθεια και γιατί την αποκαλώ έτσι.

Πρώτον, αυτό εντάσσεται σε ένα γενικότερο πλαίσιο μετασχηματισμού εν συνόλω των ενόπλων μας δυνάμεων, εκσυγχρονισμού και καλύτερης και αποτελεσματικότερης λειτουργίας, η οποία έχει να κάνει και με τη στρατιωτική δικαιοσύνη. Δεν καταργούμε, καταρχάς, μόνο το συγκεκριμένο Στρατοδικείο, Ναυτικό κα Αεροδικείο. Γίνεται μια συνολική προσπάθεια αναδιοργάνωσης όλης της στρατιωτικής δικαιοσύνης. Αυτό που εμείς κρίνουμε ως βασική επωδό σε όλη αυτή την προσπάθεια είναι η πιο ορθολογική αξιοποίηση του ανθρώπινου δυναμικού. Έχουμε θέμα ανθρώπινου στελεχιακού δυναμικού στα κεντρικά στρατοδικεία, ναυτοδικεία και αεροδικεία της χώρας, εξαιτίας της υπερπληθώρας υποθέσεων και πώς γίνεται αυτή η εξοικονόμηση; Γίνεται με τη μετακίνηση, έστω και των πέντε δικαστών που λέτε, προς την Αθήνα, διότι εκεί υπάρχουν οι μεγαλύτερες ανάγκες.

Όπως πολύ καλά γνωρίζετε και από εμένα, το Στρατοδικείο των Χανίων καλύπτει μόνον τους τέσσερις νομούς της Κρήτης, όταν την ίδια στιγμή έχουμε νησιά του αρχιπελάγους -του Αιγαίου Πελάγους- όπως τη Σάμο, τη Νίσυρο, την Κάλυμνο, τη Ρόδο, που πάνε στην Αθήνα να δικάσουν και με λιγότερο ευνοϊκές συνθήκες. Να φεύγεις, φερειπείν, από την Κάλυμνο, από την Κω, ή από το Καστελόριζο. Με την ίδια λογική θα έπρεπε να είχαμε και στα Δωδεκάνησα συγκεκριμένη στρατιωτική δομή.

Θεωρώ, επίσης, ότι αυτήν τη στιγμή, επειδή διαπνέεστε, θα έλεγα -και πιστεύω ότι αυτό είναι δεδομένο- από ένα και ως Αριστερά ευρύτερο μεταρρυθμιστικό εκσυγχρονιστικό πνεύμα, πρέπει να συνηγορήσετε προς αυτή την κατεύθυνση.

Καταλαβαίνω την πίεση, καταλαβαίνω το ταρακούνημα, αν θέλετε, της τοπικής κοινωνίας, αλλά και τα στοιχεία που έχετε- και θέλω να πιστεύω ότι δεν θα απέχουν από τα δικά μου- συνηγορούν προς την κατεύθυνση της ιδέας την οποία ακροθιγώς σας περιέγραψα.

Αυτά έχω να πω προς το παρόν και στη διάθεση σας για τα περαιτέρω.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Παρακαλώ, κύριε Πολάκη, έχετε τον λόγο για τη δευτερολογία σας.

**ΠΑΥΛΟΣ ΠΟΛΑΚΗΣ:** Κύριε Υπουργέ, πάμε λίγο αλλιώς, τότε έτσι.

Πρώτον. Οι αποφάσεις από 1η Ιανουαρίου του 2024 έως 30 Ιουνίου του 2025 είναι τριακόσιες τριάντα τρεις και τα βουλεύματα εκατόν ογδόντα. Υπάρχει κάποια αντίρρηση σε αυτό το νούμερο; Δε νομίζω να υπάρχει. Γενικό σύνολο εισερχομένων δικογραφιών στην Εισαγγελία, που υπάρχει κι εκεί ένα πολύ μεγάλο έργο, είναι πεντακόσιες δέκα έξι, από τις οποίες αυτήν τη στιγμή εκκρεμούν είκοσι οκτώ, μόνο. Όλες οι άλλες έχουν προσδιοριστεί σύνολο ογδόντα οκτώ για το υπόλοιπο διάστημα. Αυτό που γίνεται εκεί είναι μια μεγάλη δουλειά.

Δεύτερον. Πάμε στο Στρατοδικείο της Λάρισας, για να δείτε πόσο ψευδεπίγραφα είναι τα στοιχεία που ανακοίνωνε ο Υπουργός.

Λάρισα: Στρατοδικείο-Αεροδικείο, τριακόσιες εξήντα πέντε αποφάσεις, εκ των οποίων κατά προσέγγιση, το 1/3 εκατόν είκοσι μία, είναι αναβλητικές. Δηλαδή, κατά προσέγγιση διακόσιες σαράντα τέσσερις αποφάσεις.

Χανιά: Στρατοδικείο-Ναυτοδικείο-Αεροδικείο, διακόσιες εξήντα οκτώ αποφάσεις, που μόνο σαράντα δύο είναι αναβλητικές, κατά προσέγγιση διακόσιες είκοσι πέντε αποφάσεις.

Στη Λάρισα σαράντα τρία βουλεύματα, στα Χανιά εκατόν σαράντα τέσσερα βουλεύματα. Γιατί διατηρείται η Λάρισα και καταργείτε τα Χανιά, με βάση αυτά τα στοιχεία;

Ακούστε με, δεν είναι μεταρρύθμιση αυτό που κάνετε. Μεταρρύθμιση θα ήταν αν φτιάχνατε στρατιωτικό δικαστήριο στη Ρόδο ή στη Μυτιλήνη, για να μπορούν να μετακινούνται από εκεί. Το ότι δεν υπάρχει στη Σάμο, είναι λόγος να καταργηθεί της Κρήτης, που καλύπτει τέσσερις μεγάλους νομούς; Είναι το πιο μεγάλο νησί της χώρας, με πάρα πολλές μονάδες, με μονάδες που συνδέονται και με τις Συμμαχικές Δυνάμεις συν το Λιμενικό. Κύριος λόγος να καταργηθεί αυτό;

Για να λέμε αλήθειες. Η ιστορία είναι ότι αυτό το πράγμα ξεκίνησε από μια μειοψηφία -θα μιλήσω πολύ ευθέως- στρατιωτικών δικαστών, η οποία θέλει και επέβαλε μέσα από νομοθετική ρύθμιση, να μεταταγεί στην ποινική δικαιοσύνη. Μία μετάταξη που και ο Άρειος Πάγος και η Ένωση Εισαγγελέων την θεωρούν αντισυνταγματική, με βάση το άρθρο 88. Τα ξέρετε και τις αποφάσεις και όλα αυτά που έχουν εκδοθεί, σε σχέση με αυτό το πράγμα. Δεν θέλουν να μετατεθούν οι συγκεκριμένοι κύριοι στα επαρχιακά στρατιωτικά δικαστήρια. Αντιθέτως, θέλουν να μεταταγούν στην ποινική δικαιοσύνη, την πολιτική δικαιοσύνη, προκειμένου να πάρουν το μισθολόγιο αυτό των δικαστικών. Αυτός είναι λόγος της μεταρρύθμισης που κρύβεται από πίσω. Και αυτό κάνει ο κ. Δένδιας, ντύνοντάς το με το «ένδυμα» της μεταρρύθμισης, «κολοκύθια» μεταρρύθμιση! Είναι βόλεμα μιας ελάχιστης μειοψηφίας, η οποία θέλει να κάνει αυτό το πράγμα.

Αυτό φαίνεται και από το εξής γεγονός. Στην Επιτροπή πίσω από την οποία -και καλά- σας έκανε την πρόταση για την αντισυνταγματική μετάταξη στρατιωτικών δικαστών στα πολιτικά δικαστήρια και για το κλείσιμο των δύο στρατοδικείων, οι εκπρόσωποι του Αρείου Πάγου και του Συμβουλίου της Επικρατείας, μειοψήφησαν. Οι διορισμένοι, τύπου μετακλητοί, που όρισε ο κ. Ο Δένδιας, τα τέσσερα από τα επτά μέλη την ψήφισαν. Τα τρία μέλη που εκπροσωπούσαν το ΣτΕ και τον Άρειο Πάγο καταψήφισαν και το κλείσιμο των δύο δικαστηρίων και τη μετάταξη και την ψήφισαν οι τέσσερις άλλοι, που ήταν προσωπικές επιλογές του κ. Δένδια. Να λέμε, λοιπόν, αλήθειες, κύριε Δαβάκη.

Εγώ σας καλώ άλλη μια φορά να μην εκδώσετε την απόφαση. Ξέρω ότι ξέρετε πως έχω δίκιο. Δεν γίνεται για τις ανάγκες μιας μειοψηφίας στρατιωτικών δικαστών να περνάνε υποδορίως τέτοιου τύπου ρυθμίσεις και να ντύνονται με το ένδυμα της μεταρρύθμισης. Δεν είναι μεταρρύθμιση. Υπάρχει και κάτι άλλο από πίσω. Έτσι συγκεντρώνουμε πάλι την εξουσία σε λίγα χέρια. Είναι άλλο πράγμα να έχω δέκα δικαστήρια και είναι άλλο πράγμα να έχω τρία δικαστήρια. Τυχαία τα νούμερα. Είναι πιθανά ο έλεγχος πιο εύκολος. Εγώ σας καλώ άλλη μια φορά -και ξέρετε πως έχω δίκιο- να μην εκδώσετε αυτή την απόφαση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πολάκη.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Θα σας στενοχωρήσω αλλά ξέρω ότι δεν έχετε δίκιο παρότι συνηγορώ στην πίεση του Βουλευτή της περιφέρειας η οποία έχει ανάλογες ενστάσεις από την τοπική κοινωνία. Ενστάσεις όμως οι οποίες, ξαναλέω, δεν εδράζονται στην πραγματικότητα και θα σας πω τα στοιχεία. Ως προς τα στοιχεία νομίζω, από αυτά που διαβάσατε, ότι έχουμε περίπου τα ίδια. Οι πάροχοί μας είναι…

**ΠΑΥΛΟΣ ΠΟΛΑΚΗΣ:** Δεν είπε αυτά ο Υπουργός όμως. Ο Υπουργός μίλησε για 22 αποφάσεις για να δημιουργήσει εντυπώσεις. Άλλο 22 άλλο 500.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Πολάκη, παρακαλώ.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Όπως θα θυμάστε στην συζήτηση για τη νέα Δομή Δυνάμεων, στην ενημέρωση της επιτροπής μας, σε μία στιγμή του λόγου σας είπατε για το θέμα του στρατοδικείου. Ο Υπουργός ανέφερε ένα δύο στοιχεία ακροθιγώς. Εγώ έχω να σας παραθέσω τα συγκεκριμένα στοιχεία και πίσω από αυτά τα στοιχεία θα εξηγήσω τι υπάρχει.

Αναφέρατε τον εμβληματικό αριθμό των 513 υποθέσεων. Έχω να πω κι εγώ τα εξής για την ίδια χρονική περίοδο που αναφέρατε. Από την 1/1/2024 έως τις 30/6/2025, 18 μήνες, ενάμισης χρόνος, έχουμε 331 αποφάσεις που αφορούν ανυποταξίες. Τι σημαίνει ανυποταξία; Σημαίνει τυπική διαδικασία 5 λεπτών. Έχουμε 96 αποφάσεις του στρατοδικείου, αεροδικείου, ναυτοδικείου Χανίων που είναι αναβλητικές αποφάσεις. Αναβολές δίκης. Οι δικηγόροι ζητούν για ένα λεπτό αναβολή και το παίρνουν υπό προϋποθέσεις. Έχουμε 9 αποφάσεις που κηρύσσουν απαράδεκτη ή παύουν οριστικά την ποινική δίωξη. Απολύτως τυπική διαδικασία. Πως οικοδομείται το 513 σας λέω τώρα. Έχουμε 48 αποφάσεις και βουλεύματα ορισμού στρατοδικών. Τις κληρώσεις που ορίζονται στρατοδίκες. Απόφαση κι αυτή. Προστίθενται στις 513. Και μόλις 29 υποθέσεις είναι το κατ’ ουσίαν παραγόμενο έργο όπου εξετάζεται το νομικό και το ουσιαστικό μέρος των υποθέσεων.

Δεν θα πω για τις συμμαχικές γιατί θα αντιπαραβάλλετε με τη Λάρισα. Όπως ξέρετε η Λάρισα έχει τον κορμό των στρατιωτικών δυνάμεων. Είναι διακλαδική σχεδόν περιοχή. Έχουμε το ΑΤΑ, το Αρχηγείο Τακτικής Αεροπορίας, έχουμε τη στρατιά η οποία μετεξελίσσεται οσονούπω σε επιθεώρηση στρατού. Σημαντικές στρατιωτικές δυνάμεις. Έχουμε πλούτο νομικών ζητημάτων στα οποία θα πρέπει να προχωρήσουμε.

Το λειτουργικό κόστος πράγματι δεν είναι μεγάλο. Όπως πολύ σωστά αναφέρατε -το έχω επισκεφθεί, έχω περάσει κι απ’ έξω- φιλοξενούμεθα στο δικαστικό μέγαρο Χανίων. Δεν είναι μεγάλο αλλά όχι μηδενικό. Αυτά που αναφέρατε δεν ισχύουν. Και το ρεύμα πληρώνουν οι Ένοπλες Δυνάμεις, το Υπουργείο Εθνικής Άμυνας και την υλικοτεχνική υποδομή και τα τηλέφωνα κτλ. Τα λειτουργικά εμείς τα πληρώνουμε.

Όσον αφορά στα έξοδα μετακίνησης των στρατιωτικών μαρτύρων και των κατηγορουμένων στις στρατιωτικές υποθέσεις -βέλος στη φαρέτρα σας- σε σχέση με τους νομούς της Κρήτης, της Μεγαλονήσου, για παράδειγμα, το Ρέθυμνο απέχει πάνω από 60 χιλιόμετρα από τα Χανιά. Πάνε όλοι στα Χανιά για να δικάσουν. Το Ηράκλειο πάνω από 140 χιλιόμετρα.

**ΠΑΥΛΟΣ ΠΟΛΑΚΗΣ:** Για 15 ευρώ βενζίνη λέμε τώρα. Άλλο 15 ευρώ βενζίνη, άλλο 200 ευρώ εισιτήρια.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Μα δεν μιλάμε για τις βενζίνες.

Ένας που θέλει να πάει στο Λασίθι και είναι σε στρατιωτική βάση, αεροπορική βάση, ναυτική βάση, Κάβο Σίδερο κτλ, είναι 220 χιλιόμετρα για να πάει στα Χανιά. Όλοι αυτοί και σήμερα δικαιούνται αποζημιώσεως. Τα οδοιπορικά έξοδα. Πόσους μάρτυρες είχαμε το 2024 που δικαιούντο έξοδα μετακίνησης; Πέντε για το στρατοδικείο και 1 για το Ναυτοδικείο με έξοδα μετακίνησης που ανέρχονται στο ποσό των 564,41 ευρώ. Και τώρα μόνο για το 2025 έχουμε ένα μάρτυρα για το στρατοδικείο που σε οδοιπορικά είναι 69,7 ευρώ. Και στην Αθήνα που θα έρθουν αυτοί οι μάρτυρες δικαιούνται αποζημίωσης μιας ημέρας. Οι δε κατηγορούμενοι εάν αθωωθούν δικαιούνται κι αυτοί αποζημιώσεως.

Αυτά είναι τα στοιχεία μας και αυτή είναι η πραγματικότητα που κρύβεται πίσω από τα στοιχεία. Εμείς ζητούμε -το είπα και στην πρωτομιλία μου- την καλύτερη στελέχωση των μεγάλων στρατοδικείων με μια σύμπτυξη δυνάμεων στρατιωτικών δικαστών προκειμένου να δικάσουν. Αυτή είναι η όλη ιστορία. Μη λέμε, ας πούμε, λειτουργικά έξοδα, οδοιπορικά έξοδα. Σας είπα ποια είναι. Και η Κρήτη ως μία μεγάλη περιοχή αντιλαμβάνεστε πολύ καλύτερα από μένα ότι έχει περίπου τις ίδιες αποστάσεις από εκεί που θα πάει να δικαστεί ένας.

**ΠΑΥΛΟΣ ΠΟΛΑΚΗΣ:** Με αεροπλάνο ή βαπόρι. Είναι το ίδιο κόστος;

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Όχι. Αλλά αντιλαμβάνεστε ότι πως δεν μιλάμε για μία περιοχή που δικάζει μόνο τοπικά.

Όσον αφορά στο σενάριο που αναφέρατε δεν θα υπεισέλθω. Εγώ θέλω να σας πω ότι η κεντρική ιδέα η κεντρική σκέψη είναι αυτή. Και αυτή υπηρετούμε. Την καλύτερη απονομή και της στρατιωτικής δικαιοσύνης στα στελέχη τα οποία εμπλέκονται κάθε φορά σε κάτι τέτοιο.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Θα συζητήσουμε τώρα τη δεύτερη με αριθμό 321/8-9-2025 Επίκαιρη Ερώτηση πρώτου κύκλου του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Υγείας με θέμα: «Να δοθεί άμεση λύση για τη στελέχωση του Κοινοτικού Κέντρου Ψυχικής Υγείας Παίδων και Εφήβων (Κοι.Κε.Ψ.Υ.Π.Ε.) Ρεθύμνου».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, η παραίτηση της μοναδικής ψυχιάτρου, προϊσταμένης και επιστημονικά υπεύθυνης του Κέντρου Ψυχικής Υγείας Παιδιών και Εφήβων στο Ρέθυμνο αφήνει ουσιαστικά τη δυτική Κρήτη, Ρέθυμνο και Χανιά χωρίς παιδοψυχίατρο και ολόκληρη την Κρήτη με έναν παιδοψυχίατρο σε δημόσια δομή στην αποδεκατισμένη παιδοψυχιατρική κλινική του ΠΑΓΝΗ.

Η παραίτηση αυτή δεν ήταν κεραυνός εν αιθρία αφού επί έξι χρόνια με αυτοθυσία η γιατρός μόνη της -αν και υπάρχουν τρεις οργανικές θέσεις ψυχιάτρων και σε υποστελεχωμένο κέντρο με τρεις έως τέσσερις συνεργάτες σε δεκατρείς οργανικές θέσεις, σε ακατάλληλο και ανεπαρκή χώρο, ενώ υπάρχει κτίριο και παρ’ όλα αυτά δεν μεταφέρεται διότι θέλει επισκευή- προσπαθούσε να καλύψει τις ανάγκες ψυχικής υγείας των παιδιών και τις εισαγγελικές εντολές για δύο νομούς. Παιδιά με αναπηρίες και διάφορες αναπτυξιακές διαταραχές, παιδιά που χρήζουν φαρμακευτικής αγωγής και ψυχολογικής υποστήριξης, κακοποιημένα παιδιά και γονείς που έχουν ανάγκη την πλαισίωση από εξειδικευμένο προσωπικό είναι αυτοί που έχουν την άμεση ανάγκη να συνεχίσει τη λειτουργία του το Κοι.Κε.Ψ.Υ.Π.Ε. Ρεθύμνου και να έχουν πρόσβαση στις δημόσιες, στις δωρεάν υπηρεσίες που τους παρέχει. Ταυτόχρονα καλούνταν από την 7η ΥΠΕ για κάλυψη εφημεριών στην τραγικά υποστελεχωμένη παιδοψυχιατρική κλινική του ΠΑΓΝΗ.

Στην παρούσα κατάσταση η αναμονή για ραντεβού ξεπέρασε τους 17 μήνες με αυξητική τάση και με πάνω από 30 εισαγγελικές εντολές να βρίσκονται σε εκκρεμότητα. Τα 1.300 παιδιά που εξυπηρετούσε το Κοι.Κε.Ψ.Υ.Π.Ε. Ρέθυμνου και τα περίπου 1500 που βρίσκονται σε αναμονή αναγκάζονται να στραφούν στον ιδιωτικό τομέα, από το υστέρημα φυσικά των οικογενειών τους, αν βέβαια το αντέχουν οικονομικά, διαφορετικά καθυστερούν διαγνώσεις, διακόπτεται η παρακολούθηση και η θεραπευτική αντιμετώπιση των παιδιών. Βέβαια επανειλημμένα εμείς ως ΚΚΕ έχουμε καταθέσει ερωτήσεις, επίκαιρες ερωτήσεις, έχουμε αναδείξει αυτά τα σοβαρά προβλήματα του Κοι.Κε.Ψ.Υ.Π.Ε. Ρεθύμνου όπως και το θέμα της αναγκαίας μεταστέγασής του σε κατάλληλο χώρο. Ουδεμία λύση βέβαια δεν έχει δοθεί μέχρι σήμερα.

Καμία προκήρυξη δεν εκδόθηκε για παιδοψυχίατρο, παρόλο που υπήρξε δέσμευση του κ. Γεωργιάδη. Μόνο μια προκήρυξη το 2020 για λογοθεραπευτή, που τοποθετήθηκε φέτος, και για ψυχολόγο, που όμως μετακινήθηκε σε δομή του Ηρακλείου, με αποτέλεσμα το Κοι.Κε.Ψ.Υ.Π.Ε. Ρεθύμνου να λειτουργεί εδώ και μήνες χωρίς αυτήν την άκρως απαραίτητη ειδικότητα.

Η κρίσιμη κατάσταση που υπάρχει, λοιπόν, στο Κοι.Κε.Ψ.Υ.Π.Ε., η οποία έχει προκαλέσει μαζικές αντιδράσεις σωματείων, φορέων, συλλόγων γονέων, συνολικά του λαού του Ρεθύμνου –μάλιστα, θα καταθέσω και σχετικές επιστολές αυτών των φορέων, καθώς, επίσης και την παραίτηση της κυρίας Νικολάου- είναι το αποτέλεσμα της αντιλαϊκής πολιτικής που εφαρμόζετε και στα θέματα της υγείας, με αποκορύφωμα τον νόμο της Κυβέρνησης για την ψυχική υγεία, δηλαδή την πλήρη εμπορευματοποίηση της ψυχικής υγείας.

Σας ρωτάμε, λοιπόν, κύριε Υπουργέ, πρώτον, ποια μέτρα προτίθεται να πάρει η Κυβέρνηση για να στελεχώσει το Κοι.Κε.Ψ.Υ.Π.Ε. Ρεθύμνου με όλο το απαραίτητο μόνιμο προσωπικό όλων των ειδικοτήτων, προκειμένου να καλυφθούν πλήρως οι ανάγκες και δεύτερον, να στεγαστεί άμεσα το Κοι.Κε.Ψ.Υ.Π.Ε. στο κτήριο του «EUROPA CENTER» με την υλοποίηση όλων των αναγκαίων εργασιών συντήρησης και επισκευής.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Συντυχάκη.

Στην ερώτηση θα απαντήσει ο Υφυπουργός Υγείας κ. Δημήτριος Βαρτζόπουλος.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε Πρόεδρε, κύριε συνάδελφε, προκειμένου να διασφαλιστεί η απρόσκοπτη λειτουργία και η ενίσχυση των παρεχομένων υπηρεσιών ψυχικής υγείας στην περιοχή ευθύνης Κοι.Κε.Ψ.Υ.Π.Ε. Ρεθύμνου, μετά -όπως είπατε- από την πρόσφατη παραίτηση που υπεβλήθη στις 4/8 του τρέχοντος έτους παιδοψυχίατρου και επιστημονικώς υπευθύνου, η διοίκηση της 7ης Υγειονομικής Περιφέρειας προχώρησε σε άμεσες σχετικές ενέργειες.

Συγκεκριμένα, μετακινήθηκαν για την ενίσχυση της λειτουργίας ένας ψυχολόγος ως συντονιστής λειτουργίας, μία φορά την εβδομάδα, μία ΤΕ νοσηλεύτρια, μία ΔΕ υπάλληλος Διοικητικού, Οικονομικού και είναι εν εξελίξει η μετακίνηση μιας λογοθεραπεύτριας για να συμπληρώσει την παρεχόμενη υπηρεσία σε αυτόν τον τομέα του Κοι.Κε.Ψ.Υ.Π.Ε.

Στη σημερινή φάση, λοιπόν, το Κοι.Κε.Ψ.Υ.Π.Ε. Ρεθύμνου στελεχώνεται από δύο ψυχολόγους, έναν κοινωνικό λειτουργό, μία λογοθεραπεύτρια, μία επισκέπτρια υγείας, μία νοσηλεύτρια και μία διοικητική υπάλληλο.

Τον συντονισμό της λειτουργίας έχει αναλάβει ένας ψυχολόγος που μετακινείται –όπως είπα- από το Ηράκλειο, λόγω της εμπειρίας του, μέχρις ότου σταλεί μόνιμος επιστημονικός υπεύθυνος.

Η διεπιστημονική ομάδα που λειτουργεί το Κοι.Κε.Ψ.Υ.Π.Ε. συνεχίζει, λοιπόν, απρόσκοπτα την παροχή υπηρεσιών, όπως αυτές ορίζονται στο σχετικό ΦΕΚ σύστασης και στη σχετική νομοθεσία. Ειδικότερα, διαχειρίζεται αιτήματα νέων περιστατικών, επανεκτιμήσεις εσωτερικών παραπομπών, αποφασίζει τις κατάλληλες θεραπευτικές παρεμβάσεις. Όλα αυτά τα ζητήματα συζητούνται σε αυτήν τη διεπιστημονική ομάδα και εξυπηρετούνται μάλιστα εντός μηνός.

Υπάρχει η δυνατότητα -και εκτελείται εδώ- η παραπομπή της παιδονευρολόγου του όμορου Κοι.Κε.Ψ.Υ.Π.Ε. Ηρακλείου, έτσι ώστε οι περιπτώσεις που χρίζουν επανεκτίμησης για χορήγηση γνωματεύσεων, αυτών δηλαδή των παροχών που δίνει ο ΕΟΠΥΥ στα παιδιά που έχουν νευροαναπτυξιακές διαταραχές και αυτισμό ή αντίστοιχα η συνταγογράφηση των ειδικών θεραπειών, καλύπτεται μέσω αυτής της διαδικασίας. Η διεπιστημονική ομάδα συνεργάζεται με φορείς της κοινότητας και οργανώνει προγράμματα πρόληψης, αγωγής και προαγωγής ψυχικής υγείας ως είθισται και ως εγένετο, άρα συνεχίζεται κανονικά η λειτουργία του Κοι.Κε.Ψ.Υ.Π.Ε.

Όσον αφορά τις εν γένει ενέργειες που ζητήσατε ορθώς να μάθετε για τον χρόνο ενίσχυσης της στελέχωσης των υπηρεσιών ψυχικής υγείας παίδων και εφήβων εν γένει στην Κρήτη, να αναφέρω ότι το 2024 προκηρύχθηκαν τρεις θέσεις για την Πανεπιστημιακή Ψυχιατρική Κλινική Παίδων και Εφήβων Ηρακλείου οι οποίες έμειναν άγονες. Εντός του 2025 –τον Απρίλιο συγκεκριμένα- εκδόθηκε πρόσκληση ενδιαφέροντος για την πρόσληψη τριών ιατρών ειδικότητας παιδοψυχιατρικής, ενός στην Κλινική στο Ηράκλειο, ενός, επίσης, στο Ηράκλειο στο Κοινοτικό Κέντρο Ψυχικής Υγείας και ενός για το Κέντρο Ψυχικής Υγείας Ενηλίκων με παιδαγωγικές υπηρεσίες στα Χανιά.

Δυστυχώς, παρά τις τέσσερις παρατάσεις υποβολής αυτών των αιτήσεων –η τελευταία παράταση έληξε στις 30/6 του τρέχοντος έτους- δεν υπήρξε καμία εκδήλωση ενδιαφέροντος από γιατρούς αυτής της ειδικότητας.

Όσον αφορά για το ερώτημα που θέτετε για την μετεγκατάσταση του Κοι.Κε.Ψ.Υ.Π.Ε., πράγματι, το Κέντρο σήμερα στεγάζεται στις εγκαταστάσεις του ΚΕ.Φ.Ι.ΑΠ. Ρεθύμνου. Αναγνωρίζουμε τις δυσκολίες που δημιουργούνται λόγω του συγκεκριμένου χώρου. Η 7η ΥΠΕ έχει ήδη δρομολογήσει τις αναγκαίες διαδικασίες για τη μετεγκατάσταση σε κτήριο που θα πληροί τις απαιτούμενες προδιαγραφές. Ο χώρος αυτός έχει ήδη βρεθεί και βρίσκεται σε εξέλιξη η εκπόνηση των τεχνικών μελετών, που εκ του νόμου είναι υποχρεωτικό να γίνουν για να προχωρήσει η διαγνωστική διαδικασία, σύμφωνα με την κείμενη νομοθεσία όπως είπα, και να εκτελεστούν οι απαραίτητες εργασίες, με σκοπό την οριστική μετεγκατάσταση του Κέντρου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):**  Κι εμείς ευχαριστούμε τον κύριο Υπουργό.

Παρακαλώ, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υφυπουργέ, είναι μια κλασική απάντηση που δίνει ένας Υφυπουργός στα ερωτήματα που θέτουμε. Η απάντησή σας, όμως, είναι και η απόδειξη της προβληματικής κατάστασης που υπάρχει στο Κοι.Κε.Ψ.Υ.Π.Ε., διότι το θέμα δεν είναι τι κάνει μόνο, αλλά και τι θα έπρεπε να κάνει και δεν κάνει, με βάση την αποστολή την οποία έχει. Και αυτό συζητάμε σήμερα.

Εδώ έχουμε την παραίτηση μιας παιδοψυχιάτρου, η οποία εξαναγκάστηκε μετά από μια πρωτοφανή σωματική, ψυχική εξόντωση από την πλευρά της 7ης ΥΠΕ και του Υπουργείου, διότι κάποιος ευθύνεται γι’ αυτήν την εξόντωση. Βέβαια, τα τελευταία χρόνια οι παραιτήσεις γιατρών διαφόρων ειδικοτήτων στο Νοσοκομείο Ρεθύμνου, πραγματικά, έχουν οδηγήσει σε αδιέξοδο την ψυχική υγεία με ανυπολόγιστες συνέπειες στα χιλιάδες παιδιά.

Ξέρετε, η κυρία Νικολάου με τους συνεργάτες της έστησαν, στην κυριολεξία, το Κοι.Κε.Ψ.Υ.Π.Ε. Ρεθύμνου από το μηδέν και σήμερα παραιτείται. Αντί η Κυβέρνηση να προχωρήσει σε επείγουσες διαδικασίες -όχι «θα», σε επείγουσες διαδικασίες- κάλυψης τριών θέσεων παιδοψυχιάτρων και των άλλων προϋποθέσεων λειτουργίας του Κοι.Κε.Ψ.Υ.Π.Ε., το οδηγεί στο κλείσιμο με ανοικτές πόρτες. Τι εννοώ. Ότι σε αυτό που σας είπα πριν από λίγο παραπέμπει ο καινοφανής κανονισμός λειτουργίας χωρίς παιδοψυχίατρο που ετοίμασε η 7η ΥΠΕ. Τα ραντεβού θα ορίζονται ύστερα από τηλεφωνικά αιτήματα που θα υποβάλλονται μια φορά τη βδομάδα και προφανώς σε όσους δεν χρειάζονται παιδοψυχίατρο. Ακόμα όμως και τα ψυχιατρικά περιστατικά που δεν θα αντιμετωπίζονται ελλείψει παιδοψυχιάτρου, θα καταγράφονται ως «εξυπηρετούμενα» για να μην χαλάνε τις στατιστικές της 7ης ΥΠΕ και του Υπουργείου.

Αντιλαμβάνεστε ότι τα ιδιωτικά συμφέροντα είναι έτοιμα να εκμεταλλευτούν το κενό που θα δημιουργηθεί. Μα, ήδη υπάρχει ιδιωτική εταιρεία με την επωνυμία μάλιστα Therapy Express που αναζητά παιδοψυχίατρο, δηλώνοντας ότι πρόκειται να προσφέρει υπηρεσίες στο δημόσιο σύστημα και στο Ρέθυμνο και στο Λασίθι. Το σίγουρο είναι ότι ολοένα και περισσότερο αυξάνονται χιλιάδες περιστατικά παιδιών που χρειάζονται ψυχιατρική φροντίδα και μένουν κυριολεκτικά στον αέρα.

Αλήθεια, κύριε Υπουργέ, ποιος αναλαμβάνει την ευθύνη για αυτές τις ανυπολόγιστες συνέπειες στην ψυχική υγεία χιλιάδων παιδιών, την ευθύνη των συνεπειών όταν υποθέσεις συγκρουσιακών διαζυγίων, παραμελήσεων, ενδοοικογενειακής βίας, παραβατικής συμπεριφοράς ανηλίκων, ακόμα και σεξουαλικές κακοποιήσεις και ασέλγειες θα μεταβιβάζονται από την εισαγγελία προς ψυχιατρική εκτίμηση και δεν θα πραγματοποιούνται λόγω έλλειψης παιδοψυχιάτρουq Ή ακόμα και τις συνέπειες των υποτροπών σε ψυχικά ασθενείς που οφείλονται στις καθυστερήσεις των ραντεβού με ψυχίατρο του δημοσίου, αλλά και στη λειτουργία της κινητής μονάδας του Ρεθύμνου.

Σας τα λέω αυτά διότι σε προηγούμενη συζήτηση, πάλι εδώ, σε επίκαιρη του ΚΚΕ για το ίδιο θέμα, τον Γενάρη του ’24, ο κ. Γεωργιάδης τότε δικαιολογήθηκε ότι βγαίνουν άγονες οι προκηρύξεις και θα τις επαναπροκηρύξουμε και μάλιστα είπε «Δεσμεύομαι, όχι σε βαθύ χρόνο, αλλά σε σύντομο χρόνο, αφού ενημερωθώ επαρκέστερα από την ΥΠΕ και από την υπηρεσία, να έρθω με πιο συγκεκριμένες λύσεις».

Γνωρίζατε ότι η κυρία Νικολάου ήταν η μόνη εναπομείνασα παιδοψυχίατρος για τους νομούς Ρεθύμνου και Χανίων. Κατά συνέπεια, τι είναι αυτό που κάνατε όλο αυτό το χρονικό διάστημα έτσι ώστε να λυθεί το πρόβλημα;

Ναι, αλλά όσον αφορά τα κριτήρια που λέμε, για να μπορεί να αποδεχθεί ο άλλος και να πάει σε μία θέση σημαίνει ότι πρέπει να δείτε μισθολογικά ζητήματα, να δείτε εργασιακές συνθήκες, άλλα κριτήρια, επιστημονικά, που αυτό στην πράξη σημαίνει ότι πρέπει να χρηματοδοτήσετε τη δημόσια υγεία, σημαίνει ότι πρέπει να αυξήσετε τους μισθούς των γιατρών, των νοσηλευτών, του προσωπικού, να τους εντάξετε στα βαρέα και ανθυγιεινά τους νοσηλευτές. Δηλαδή, είναι κριτήρια που αν δεν υλοποιηθούν, προφανώς, κάθε φορά θα ερχόσαστε και θα λέτε το ίδιο πράγμα «δεν αποδέχτηκε την προκήρυξη, ένας γιατρός κ.λπ».

Οι όποιες, λοιπόν, δομές ψυχικής υγείας, κύριε Υπουργέ, που έχουν απομείνει παραμένουν ανοιχτές χάρη στην υπερπροσπάθεια των εργαζομένων γιατρών, νοσηλευτών και του λοιπού προσωπικού.

Εδώ, όμως, χρειάζεται από την πλευρά του Υπουργείου -για να μην ξανάρθουμε, γιατί θα ξανάρθουμε, δεν υπάρχει περίπτωση, και θα μας δώσετε πάλι την κλασική απάντηση που δίνουν οι Υπουργοί μετά από αλλεπάλληλες πιέσεις- να υπάρξει συγκεκριμένο χρονοδιάγραμμα και με αληθινές απαντήσεις, όχι «ψεύτικες» με την έννοια αυτών που δίνουν κάθε φορά οι Υπουργοί έτσι απλώς για να δώσουν τις απαντήσεις.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Συντυχάκη.

Κύριε Υφυπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, ελπίζω ότι έχετε ενημερωθεί και κάτι είπατε σχετικό, βεβαίως, το εκφράσατε με έναν τρόπο που δεν ανταποκρίνεται απόλυτα στα πράγματα, προφανώς από παρεξήγηση. Το λέω αυτό επειδή πραγματικώς οι Κοινοβουλευτικοί Εκπρόσωποι του Κομμουνιστικού Κόμματος συνηθέστατα είναι πολύ καλά ενημερωμένοι για τα πραγματικώς γενόμενα.

Έχουν ήδη γίνει ενέργειες οι οποίες βρίσκονται στο τελικό στάδιο ολοκληρώσεώς τους για την ένταξη στα Περιφερειακά Επιχειρησιακά Προγράμματα του ΕΣΠΑ δύο νέου τύπου μονάδων οι οποίες έχουν εγκριθεί όσον αφορά την επιστημονική τους εγκυρότητα και τη θεραπευτική τους αποτελεσματικότητα από το Κεντρικό Συμβούλιο Υγείας. Πρόκειται, όπως είπα, για ενός νέου τύπου μονάδων ημερήσιας νοσηλείας κοινοτικής παροχής ιατρικών υπηρεσιών και υπάρξεως κινητών μονάδων. Επίσης, λέγονται μονάδες ολοκληρωμένης φροντίδας ψυχικής υγείας και διακρίνονται σε αυτές των ανηλίκων και σε αυτές των ενηλίκων.

Έχουμε, λοιπόν, φτάσει στο στάδιο της εξειδίκευσης εντάξεως δηλαδή στους κωδικούς 161 και 160 των Περιφερειακών Επιχειρησιακών Προγραμμάτων της Περιφέρειας Κρήτης δύο τέτοιων μονάδων, μία η οποία θα αφορά ενήλικους για το Λασίθι και μία η οποία θα αφορά παιδιά και εφήβους για το Ρέθυμνο. Οι μονάδες αυτές προσφέρουν τα εξής: Προσφέρουν σε δύο βάρδιες ημερήσια νοσηλεία είκοσι πέντε θέσεων, δηλαδή παιδιά τα οποία έχουν νευροαναπτυξιακές διαταραχές, αυτισμό ή άλλα προβλήματα. Όταν θα είναι μεγαλύτερης ηλικίας δηλαδή μετά τα δεκαοκτώ θα είναι στην πρωινή βάρδια. Τα παιδιά τα οποία πηγαίνουν στο Ειδικό Σχολείο και υποστηρίζονται σε παράλληλη στήριξη στα σχολεία της περιοχής θα έχουν τη δυνατότητα να πηγαίνουν εκεί για να ελαφρύνεται η οικογένειά τους για οκτώ ώρες στην απογευματινή βάρδια. Η μετακίνηση θα γίνεται με μέσα της μονάδος.

Θα υπάρχει ιατρείο στην κοινότητα, εξωτερικό ιατρείο δηλαδή το οποίο θα εξετάζει τους πολίτες, τα παιδιά δηλαδή ή θα συμβουλεύει τους γονείς που έχουν αντίστοιχα προβλήματα. Θα υπάρχει και η κινητή μονάδα. Για πρώτη φορά θα υπάρξει η κινητή μονάδα και τολμώ να πω έτσι εδώ και πάρα πολλά χρόνια θα υπάρξει δυνατότητα σε επαγγελματίες ψυχικής υγείας παιδιών και εφήβων να επισκέπτονται τα κέντρα υγείας και τα αστικά και κυρίως του αγροτικού τύπου που έχετε εκεί στην περιοχή σας, σε συγκεκριμένες ημέρες την εβδομάδα και προσφέρουν τέτοιες υπηρεσίες. Φυσικά, θα υπάρχει και παιδοψυχίατρος ο οποίος θα προσφέρει δωρεάν υπηρεσίες στην κοινότητα.

Αυτά θα γίνονται με τον γνωστό τρόπο, με τη γνωστή τεχνοτροπία του Υπουργείου Υγείας. Θα υπάρξει διαγωνισμός, θα αναλάβει μια αστική μη κερδοσκοπική εταιρεία και η δομή αυτή εδώ θα απασχολεί είκοσι με είκοσι πέντε άτομα, κύριε συνάδελφε, δηλαδή ακριβώς τον τριπλάσιο αριθμό των σημερινών εργαζομένων στο δημόσιο, στο ΚΕΨΥΠΕ.

Λέγω προς αποφυγή πάσης παρεξηγήσεως ότι οι υπηρεσίες αυτές εδώ προσφέρονται όπως προσφέρονται ήδη υπηρεσίες από τις αστικές μη κερδοσκοπικές εταιρείες σε όλη τη χώρα, απολύτως δωρεάν για τον πολίτη. Απολύτως δωρεάν. Νομίζω θα συμφωνήσουμε ή εν πάση περιπτώσει πρέπει να συμφωνήσουμε, κύριε συνάδελφε, στο γεγονός ότι εκείνο το οποίο ενδιαφέρει το λαό είναι να έχει υπηρεσίες τις οποίες πληρώνει το κράτος με δικούς του τρόπους. Δεν έχει σημασία αν την υπηρεσία αυτή εδώ την προσφέρει ο δημόσιος υπάλληλος. Σε όλη την Κεντρική Ευρώπη, σε όλον τον πολιτισμένο κόσμο σημασία έχει το ταμείο να πληρώνει τις υπηρεσίες που προσφέρονται στον πολίτη και αυτό γίνεται με αυτό τον τρόπο λοιπόν.

Αυτό σημαίνει ότι εντός του 2026 θα καλυφθούν πλήρως οι ανάγκες και στο Ρέθυμνο και στην γύρω περιοχή και η αντίστοιχη δράση στο Λασίθι θα είναι για ενηλίκους, με κύριο βάρος σε αυτούς που έχουν προβλήματα και ανάγκες μακροχρόνιας φροντίδας υγείας, δηλαδή κυρίως στους ανοϊκούς ασθενείς.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υφυπουργό.

Συνεχίζουμε τώρα με την πρώτη με αριθμό 1309/4-9-2025 επίκαιρη ερώτηση του πρώτου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τoν Υπουργό Αγροτικής Ανάπτυξης και Τροφίμων με θέμα: «Στήριξη τώρα στους παραγωγούς χορτονομών και λοιπών ζωοτροφών - Αποζημιώσεις για τις ζημιές και την απώλεια εισοδήματος».

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, η ευλογιά στα αιγοπρόβατα, εκτός του γεγονότος ότι ξεκληρίζει την κτηνοτροφία, αλλά και τους ίδιους τους κτηνοτρόφους, έχει άμεσες και δυσμενείς συνέπειες και σε άλλους κλάδους όπως είναι η παραγωγή χορτονομών και λοιπών ζωοτροφών, ειδικά στις περιοχές που είναι οι ζώνες επιτήρησης και προστασίας που έχουν καθοριστεί εκεί δραστηριοποιούνται εκατοντάδες παραγωγοί μηδικής, τριφυλλιού, βρώμης, κριθαριού, καλαμποκιού, άχυρου, με συνέπεια να μην μπορούν και να τις διαθέσουν εδώ και τουλάχιστον, διορθώστε με αν κάνω λάθος, δύο έως και τρεις μήνες που έχουμε την απαγόρευση.

 Απ’ ό,τι φαίνεται λόγω της συνεχιζόμενης κατάστασης με την ευλογιά αυτοί οι άνθρωποι δεν πρόκειται ούτε τριφύλλι να πουλήσουν, ούτε μηδική, ούτε απολύτως τίποτα. Ειρήσθω εν παρόδω ότι αρκετοί από αυτούς ζουν αποκλειστικά και μόνο από την παραγωγή και διάθεση των συγκεκριμένων χορτονομών. Το αποτέλεσμα είναι τραγικό. Μένουν χωρίς εισόδημα εντελώς και αυτό δεν είναι υπερβολή και το ξέρετε κι εσείς πολύ καλά. Έχουν γίνει συσκέψεις, σας έχουν ενοχλήσει, όλη την ηγεσία, με αποτέλεσμα να ζητούν το αυτονόητο, την άμεση καταβολή αποζημιώσεων για το διαφυγόν εισόδημα ώστε να μπορέσουν να μείνουν στα χωριά τους.

 Αυτό, κύριε Υπουργέ, το ζητούν άμεσα, όχι όπως οι ζωοτροφές στους κτηνοτρόφους οι οποίες ακόμη είναι στα γρανάζια προφανώς της γραφειοκρατίας και δεν έχουν καταβληθεί. Κραυγή αγωνίας και απελπισίας από τους παραγωγούς ζωοτροφών, ειδικά στο νομό Λάρισας και όχι μόνο, αλλά εν προκειμένω στον νομό Λάρισας. Γι’ αυτό και σήμερα περιμένουν από την Κυβέρνηση σας την τοποθέτηση πότε, με τι ποσό θα αποζημιωθούν αυτοί οι άνθρωποι.

 Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κόκκαλη.

Θα απαντήσει ο Υφυπουργός Αγροτικής Ανάπτυξης και Τροφίμων, κ. Κέλλας.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, γνωρίζουμε πολύ καλά τις σοβαρές και πολυεπίπεδες επιπτώσεις που έχει η ευλογιά στο σύνολο του πρωτογενούς μας τομέα. Για τον λόγο αυτό από την εμφάνιση του πρώτου κρούσματος στον Έβρο τον Αύγουστο του 2024 μέχρι και σήμερα, πέρα από όλα τα προβλεπόμενα από τους ευρωπαϊκούς κανονισμούς, λάβαμε επιπλέον σκληρά εθνικά μέτρα τα οποία επικαιροποιούμε διαρκώς, παρακολουθώντας στενά την πορεία της ζωής τους στην περιφέρεια, ενώ παράλληλα στηρίζουμε ουσιαστικά τους κτηνοτρόφους με σημαντικές ενισχύσεις και διευκολύνσεις, όσο επιτρέπουν βεβαίως οι συστάσεις των ειδικών, για την ομαλή λειτουργία της αγροδιατροφικής αλυσίδας.

Στο πλαίσιο περιορισμού της εξάπλωσης του ιού της ευλογιάς των προβάτων στη χώρα, η Διεύθυνση Ζωοτροφών και Βοσκήσιμων Γαιών του ΥΠΑΑΤ προέβη αμέσως μετά την εμφάνιση της νόσου τον Αύγουστο του 2024 στην Περιφερειακή Ενότητα Έβρου στην παροχή οδηγιών προς τους επόπτες κυκλοφορίας ζωοτροφών για τη διακίνηση ζωοτροφών στις ζώνες προστασίας και επιτήρησης κατ’ εφαρμογήν των διατάξεων του κανονισμού και μετά από επικοινωνία και με την Ευρωπαϊκή Επιτροπή. Σύμφωνα με αυτές, οι αγρότες, οι επιχειρήσεις παραγωγής ζωοτροφών και οι ενδιάμεσοι ζωοτροφών που έχουν τις εγκαταστάσεις τους στις ζώνες προστασίας ή επιτήρησης και παράγουν ή διαθέτουν κάθε είδους ζωοτροφές μπορούν να τις διακινούν αποκλειστικά και μόνον στις ζώνες προστασίας ή επιτήρησης.

Τον Ιανουάριο του 2025 για να διευκολύνουμε περισσότερο τους παραγωγούς επιτρέψαμε σε αγρότες και επιχειρήσεις ζωοτροφών που έχουν τις εγκαταστάσεις τους μέσα σε ζώνες προστασίας ή επιτήρησης και παράγουν ή διαθέτουν ζωοτροφές για αιγοπρόβατα υπό μορφή συμπήκτων, δηλαδή πέλετ, να διακινούν τις ζωοτροφές αυτές κατόπιν έκδοσης αδείας τόσο εντός όσο και εκτός των ζωνών προστασίας και επιτήρησης. Θα σημειώσω ότι η εν λόγω παρέκκλιση αφορά τόσο σε πέλετ σύνθετων ζωοτροφών όσο και σε πέλετ μηδικής.

Όπως γίνεται κατανοητό, κύριε Κόκκαλη, στο ΥΠΑΑΤ, θεωρώντας πάντοτε αδιαπραγμάτευτη την απαρέγκλιτη τήρηση των μέτρων ασφάλειας, κάνουμε ό,τι είναι δυνατόν για να διευκολύνουμε την ασφαλή διακίνηση των ζωοτροφών και να στηρίξουμε όλους τους πληττόμενους από την ευλογιά.

Σας ευχαριστώ. (ΑΤ)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, εξ όσων κατάλαβα από την πρωτολογία σας διαπίστωσα -σίγουρα η τήρηση των κανόνων της βιοασφάλειας- ότι δεν υπάρχει η αναγνώριση -μπορεί να έκανα και λάθος, διορθώστε με- πως η παραγωγή των ζωοτροφών -μηδικής τριφυλλιού, καλαμπόκι, άχυρο- έχουν υποστεί ζημιά. Εάν δεν υπάρχει αυτή η αναγνώριση της ζημιάς που έχουν υποστεί αυτοί οι άνθρωποι, παρέλκει να κάνουμε την οποιαδήποτε -να το πω έτσι απλά- κουβέντα.

Η ερώτηση έχει αντικείμενο ότι αυτοί οι άνθρωποι -αυτοί που παράγουν ζωοτροφές- δεν μπορούν να τα διακινήσουν -ξέρετε πολύ καλά ότι τα διακινούσαν- και εκτός των ζωνών, έχουν καταστραφεί και πολλοί από αυτούς ζούνε από αυτήν την παραγωγή και εν συνεχεία διακίνηση. Εάν δεν αναγνωρίζει το Υπουργείο ότι έχει υποστεί ζημιά, να το πείτε. Διαφορετικά οφείλετε ως Κυβέρνηση να σταθείτε δίπλα τους και να εξαγγείλετε ένα χρονοδιάγραμμα υλοποίησης μιας συγκεκριμένης αποζημίωσης. Ένα και ένα κάνουν δύο, δεν κάνουν έντεκα, εκτός εάν δεν αναγνωρίζετε ότι έχουν υποστεί ζημιά.

Συνεπώς, θα αναμένω από τη δευτερολογία σας την τοποθέτησή σας για την αναγνώριση ότι έχουν υποστεί ζημιά και δεύτερον την πιθανή ανακοίνωση-εξαγγελία ότι θα αποζημιωθούν αυτοί οι άνθρωποι.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κόκκαλη.

Κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Κόκκαλη, στο πλαίσιο της συνεχούς επαφής μας με τους παραγωγούς δεχθήκαμε πριν από περίπου ενάμιση μήνα στο Υπουργείο μαζί με τον Υπουργό, τον κ. Τσιάρα, αντιπροσωπεία αγροτών από τον Δήμο Κιλελέρ. Από τη διεξοδική μας συζήτηση διαπιστώσαμε ότι πράγματι υπάρχει σοβαρό πρόβλημα διακίνησης των χορτονομών μηδικής και άλλων ζωοτροφών. Η ελάττωση των αιγοπροβάτων λόγω της ευλογιάς καθιστά δυστυχώς προβληματική την πώληση των ζωοτροφών και όταν οι παραγωγοί καταφέρνουν να τις πουλήσουν, οι τιμές στις οποίες τις διαθέτουν είναι χαμηλές.

Αναγνωρίζοντας, λοιπόν, το δίκαιο αίτημα των παραγωγών και την αγωνία τους αναμένουμε να κλείσει το ΟΣΔΕ, ώστε να εξετάσουμε καταρχήν πόσες είναι οι σχετικές καλλιεργούμενες εκτάσεις. Παράλληλα, θα καταγράψουμε τα συσσωρευμένα αδιάθετα αποθέματα και αφού θα έχουμε πλήρη εικόνα της κατάστασης θα εξαντλήσουμε κάθε χρηματοδοτικό εργαλείο, ώστε να ενισχύσουμε το εισόδημα των αγροτών. Μόλις προχθές είχαμε νέα επαφή στη Λάρισα με τον Δήμαρχο Κιλελέρ, τον κ. Νασιακόπουλο και αντιπροσωπεία από αγρότες όπου συζητήθηκε εκ νέου το θέμα εκτενώς. Είπαμε -και ο Υπουργός- αυτά τα οποία σας λέω σήμερα. Μόλις θα έχουμε πλήρη εικόνα για το σύνολο των εκτάσεων και για τα ποσά τα οποία απαιτούνται, θα επανέλθουμε με νεότερες δηλώσεις.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωράμε στη πρώτη με αριθμό 1310/4-9-2025 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Από τα λόγια στις πράξεις... με το μισό ποσό - Ανεπαρκής στήριξη στους μελισσοκόμους που επλήγησαν από τον “Daniel”».

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, μια σημαντικότατη απώλεια λόγω των πλημμυρών δύο χρόνια πριν ήταν οι μελισσοκόμοι, οι οποίοι είδαν μελισσοσμήνη αλλά και κυψέλες να χάνονται, να παρασύρονται και να εξαφανίζονται. Τότε ακούσαμε και από τον κ. Αυγενάκη «μεγαλοστομίες», «μέτρο 5.2», «δωρεάν αντικατάσταση του ζωικού κεφαλαίου», «μην ανησυχείτε». Ακόμα έρχεται η δωρεάν αντικατάσταση του ζωικού κεφαλαίου. Οι μελισσοκόμοι, όμως, πρόσφατα και με έγγραφό σε όλη την ηγεσία του Υπουργείου Αγροτικής Ανάπτυξης έχουν διατυπώσει ευθέως κάποια συγκεκριμένα πράγματα. Σύμφωνα με την Ομοσπονδία έχουμε περικοπή στα ευρήματα. Τι θέλω να πω; Βρήκαν εκατό μελισσοσμήνη και σαράντα κυψέλες. Είναι λίγο δύσκολο αυτό. Δεν είναι ελευθέρας βοσκής οι μέλισσες. Μέσα στις κυψέλες ήταν. Δεκάδες περιπτώσεις έχω να σας προσκομίσω. Μια περικοπή της τάξης -ειδικά στις κυψέλες- 40% με 50%. Ογδόντα μελισσοσμήνη είκοσι πέντε κυψέλες. Το μελισσοσμήνος αντιστοιχεί σε μια κυψέλη. Δεν είναι ελευθέρας βοσκής.

Δεύτερη κατάφωρη αδικία και μάλιστα αποτυπωμένη και εγγράφως, ο κ. Κελέτσης είπε «δεν έχει ξαναγίνει», 70 ευρώ το μελισσοσμήνος θα αποζημιωθεί -σε απάντηση κοινοβουλευτικού ελέγχου, δύο ερωτήσεις- και 30 ευρώ η κυψέλη. Πόσα δώσατε; Δώσατε 59 ευρώ -εγγράφως θα προσκομίσω σχετικά εντάλματα πληρωμής- για το μελισσοσμήνος και 19 ευρώ για την κυψέλη. Γιατί; Δεν τα δικαιούνται; Εγγράφως έχει αναγνωρίσει και ο ΕΛΓΑ στη διαδικασία κοινοβουλευτικού ελέγχου και δύο πρώην Υφυπουργοί ότι η αποζημίωση θα είναι 75 ευρώ. Για ποιον λόγο 59 ευρώ;

Η τρίτη μεγάλη αδικία είναι η αντικατάσταση του ζωικού κεφαλαίου. Τα λέγαμε τότε στον κ. Αυγενάκη ότι όπως το σχεδιάζετε το μέτρο είναι λάθος, μας έλεγε τοξικούς και λαϊκιστές. Δεν προχώρησε. Πολλοί από αυτούς τους ανθρώπους χρωστάνε χρήματα, έχουν αγοράσει ζωικό κεφάλαιο και περιμένουν να πάρουν χρήματα από το Υπουργείο. Πότε επιτέλους; Έχουν συμπληρωθεί ήδη δύο χρόνια. Αυτό δεν περιποιεί τιμή σε ένα σοβαρό κράτος, πρώτον να λέει ο Υπουργός εγγράφως 75 ευρώ και να δίνει 59 ευρώ. Για ποιον λόγο; Ποιος θα πληρώσει τη διαφορά, ο Υφυπουργός που υπέγραψε και είπε 79 ευρώ; Όχι. Αναμένουν οι μελισσοκόμοι την άρση της αδικίας. Αυτό είναι αδικία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόκκαλη.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, πράγματι η μελισσοκομία, όπως και η αγροτική μας παραγωγή, έχει πληγεί σημαντικά από τις αλλεπάλληλες φυσικές καταστροφές, οι οποίες συνέβησαν στη χώρα μας τα τελευταία χρόνια, όπως είναι και τα φαινόμενα «Daniel» και «Elias». Και αυτό είναι το μόνο σημείο στο οποίο θα συμφωνήσω μαζί σας από όσα αναφέρετε στην ερώτησή σας. Γιατί η Κυβέρνηση αυτή έχει συνέπεια λόγων και έργων και δεν κάνει μόνον επικοινωνία.

Για σοβαρές ζημιές οι οποίες προξενήθηκαν στις γεωργοκτηνοτροφικές εκμεταλλεύσεις της χώρας από τα πλημμυρικά φαινόμενα «Daniel» και «Elias» τον Σεπτέμβριο του 2023 η πολιτεία ανέθεσε στον ΕΛΓΑ την υλοποίηση ad hoc προγράμματος ενισχύσεων με σκοπό τη στήριξη των μελισσοκόμων. Σύμφωνα, λοιπόν, με τα στοιχεία του ΕΛΓΑ συνολικά για τις ζημιές του ζωικού κεφαλαίου στις διάφορες περιοχές της χώρας και κυρίως στη Θεσσαλία, τη Φθιώτιδα, την Εύβοια καταβλήθηκαν αποζημιώσεις 24 εκατομμυρίων ευρώ, εκ των οποίων τα 20 εκατομμύρια ευρώ καταβλήθηκαν στους παραγωγούς της Θεσσαλίας. Εντός του Νοεμβρίου του 2024 μάλιστα ολοκληρώθηκε και η εκκαθάριση των ζημιών.

Ειδικά όσον αφορά τα μελισσοσμήνη, με απόφαση του Διοικητικού Συμβουλίου του ΕΛΓΑ στις 8-11-2023 καθορίστηκαν τον Νοέμβριο του 2023 οι τιμές αποζημίωσης ως προς το σκέλος των προκαταβολών. Για τα μελισσοσμήνη η τιμή αποζημίωσης που δόθηκε ως προκαταβολή ορίστηκε στα 75 ευρώ. Κρατήστε το νούμερο. Σημειώνω εδώ ότι οι κυψέλες αυτές -αυτές καθ’ αυτές ως κυψέλες- δεν ασφαλίζονται στον ΕΛΓΑ.

Δεν καταβάλλεται κάποια εισφορά για τις κυψέλες. Γι’ αυτό και δεν υπάρχει και σχετική ένδειξη για δήλωση κυψέλης στη δήλωση καλλιέργειας εκτροφής. Απλά επειδή το σμήνος των μελισσών πηγαίνει μαζί με την κυψέλη, ο ΕΛΓΑ ανάλογα με τον αριθμό των ζημιωθέντων μελισσοσμηνών, εμμέσως αποζημιώνει και τις αντίστοιχες κυψέλες.

Συνεπώς, οι προκαταβολές που δόθηκαν για τις ζημιές από τον «Daniel» και συγκεκριμένα για τα μελισσοσμήνη αφορούν μελισσοσμήνη και κυψέλες μαζί.

Επιπρόσθετα τώρα, στο θέμα των κυψελών επισημαίνω ότι ο ΕΛΓΑ βάσει κανονισμού αποζημιώνει τις κυψέλες, κύριε Κόκκαλη, δύο ορόφων στο 100% αν η ζημιά στο μελισσοσμήνος είναι ολική, ενώ για τις μονές κυψέλες ενός ορόφου στο 60%. Στη Θεσσαλία οι παραγωγοί έχουν μονοθέσιες κυψέλες. Οι εκτιμητές γεωτεχνικοί διενήργησαν εκτιμήσεις στις ζημιές του ζωικού κεφαλαίου στις περιοχές της Θεσσαλίας και συγκεκριμένα στα μελισσοσμήνη. Τα πορίσματα που διατυπώθηκαν αφορούν το απολεσθέν πλήθος των μελισσοσμηνών, μαζί με τον ανάλογο αριθμό κυψελών.

Συνεπώς, τα όσα λέτε, κύριε Κόκκαλη, περί οριζόντιας περικοπής στις κυψέλες καμία σχέση δεν έχουν με την πραγματικότητα.

Στη δευτερολογία μου θα αναφερθώ στα τελικά προβλεπόμενα ποσά αποζημίωσης, στις αποζημιώσεις που καταβλήθηκαν ειδικότερα στη Θεσσαλία, αλλά και στο μέτρο 5.2.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, για το γεγονός ότι δεν αποζημιώνονται οι κυψέλες, ΦΕΚ 1669/27-07-2011, άρθρο 3 παράγραφος 7. Στις ζημιές στα μελισσοσμήνη από φυσικά αίτια, ζημιά θεωρείται επιπρόσθετα και η μερική ή η ολική καταστροφή της κυψέλης του μελισσοσμήνους που ζημιώθηκε. Ένα το κρατούμενο. Αυτό τι λέει; Ότι η κυψέλη αποζημιώνεται.

Πάμε παρακάτω. Επειδή είπατε «κρατήστε το αυτό με την προκαταβολή», εγώ θα σας προσκομίσω τώρα έγγραφα. Κοινοβουλευτικός Έλεγχος, 9 Φεβρουαρίου του 2024, υπογράφει ο κ. Σταμενίτης. Η τιμή της προκαταβολής ορίστηκε στα 75 ευρώ ανά μελισσοσμήνος, κατά πολύ μεγαλύτερη κάθε προηγούμενης αποζημίωσης. Θα σας προσκομίσω βεβαίωση καταβολής αποζημιώσεων. Θα τα προσκομίσω στα Πρακτικά. Τα ονόματα τα έχω σβήσει για λόγους προσωπικών δεδομένων. Και αναφέρεται η τιμή μονάδος, 59. Δεκάδες τέτοιες περιπτώσεις. Είπαμε ένα και ένα κάνουν δύο. Δεν γίνεται να μην παραδέχεστε ότι κάποια έγγραφα είναι ισχυρά, 59 ευρώ, δεν είναι αδικία; Για ποιο λόγο; Θα δοθούν και τα υπόλοιπα, μέχρι τα 75, όπως είπε ο Υφυπουργός το 2024; Εάν είναι να δοθούν και τα υπόλοιπα μέχρι το 75, τότε αλλάζει το θέμα. Εκτός αν αυτό θεωρείται λήξαν. Τα προσκομίζω και είναι στη διάθεση σας, καθώς και την απάντηση του κ. Σταμενίτη ότι είναι 75 ευρώ. Ο ΕΛΓΑ βέβαια ανέφερε ότι είναι 70 ευρώ σε έγγραφο του Κοινοβουλευτικού Ελέγχου αλλά και βεβαιώσεις πληρωμής αποδοχών, αποζημιώσεις ζωικού κεφαλαίου για το έτος 2024 από πλημμύρα «Daniel». Επακριβώς. Με 59 ευρώ.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον, δεν υπάρχουν δικαιολογίες για το μέτρο 5.2. Οι άνθρωποι έχουν αγοράσει κυψέλες. Χρωστάνε χρήματα. Έχουν συμπληρωθεί δύο χρόνια. Δεν θέλω να θυμίσω τι έλεγαν οι προηγούμενες ηγεσίες, όπως ο κ. Αυγενάκης, ότι είναι όλα εντελώς δωρεάν και μην ανησυχείτε. Γιατί αυτός ο εμπαιγμός στους μελισσοκόμους; Για ποιο λόγο; Είναι υπερβολή να πω ότι είναι κοροϊδία δύο χρόνια μετά το μέτρο 5.2.; Δεν είναι υπερβολή. Είναι η πραγματικότητα. Και η πραγματικότητα είναι ότι οι μελισσοκόμοι είδαν περικοπές.

Επαναλαμβάνω, κύριε Υπουργέ, είναι στη διάθεση σας στα Πρακτικά, είναι με 59 ευρώ και όχι 75. Διασαφηνίστε εάν πρόκειται να πάρουν τα υπόλοιπα 16 ευρώ. Εκτός αν είναι τυχαία δεκάδες περιπτώσεις με 59 ευρώ.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Κόκκαλη.

Παρακαλώ, κύριε Υπουργέ.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Κόκκαλη, συμφωνούμε διαφωνούντες, γιατί θέλετε να διαφωνείτε. Είπατε 75 ευρώ είναι η προκαταβολή. Σωστά; Συμφωνούμε σε αυτό. Με δύο συμπληρωματικές αποφάσεις του διοικητικού συμβουλίου του ΕΛΓΑ, τον Οκτώβριο του 2024 και τον Μάρτιο του 2025 οι τελικές τιμές αποζημίωσης για τα μελισσοσμήνη καθορίστηκαν ως εξής, κύριε Κόκκαλη: 59 ευρώ το σμήνος και 32 ευρώ η κυψέλη. Άρα μιλάμε για συνολικό ποσό αποζημίωσης 91 ευρώ, κύριε Κόκκαλη. Τα 75 ήταν η προκαταβολή. Το 80% αυτού του ποσού, δηλαδή τα 75 ευρώ έχουν δοθεί ως προκαταβολή τον Νοέμβριο του 2023.

Ειδικότερα στη Θεσσαλία έχουμε 1.082 δηλώσεις ζημιών, 108.334 αποζημιώσεις μελισσοσμηνών και 52.749 κυψέλες. Συνολικό ποσό αποζημιώσεων που καταβλήθηκε στους πληγέντες είναι 7.844.000 ευρώ. Το καταλάβαμε τώρα; Είναι 59 κυψέλη, 59 μελισσοσμήνος, 32 κυψέλη. Συνολικό ποσό 91 ευρώ, προκαταβολή 75 ευρώ. Τι είναι αυτό που δεν καταλάβατε, κύριε Κόκκαλη; Τι είναι αυτό που δεν καταλάβατε;

**ΒΑΣΙΛΕΙΟΣ ΚΟΚΚΑΛΗΣ:** Δείτε τα χαρτιά.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τι είναι αυτό που δεν καταλάβατε, σας ρωτώ.

Συνολικό ποσό λοιπόν 91 ευρώ, προκαταβολή 75. Είναι τόσο ξεκάθαρα τα νούμερα. Μιλάνε από μόνα τους. Οι κυψέλες και θα σας συνεχίσω και παρακάτω δεν πληρώνουν ασφαλιστική εισφορά στον ΕΛΓΑ.

Πάμε παρακάτω. Δεν έχουμε μείωση των ποσών. Δόθηκε σημαντική προκαταβολή στο 80% και ακολούθησε η εκκαθάριση. Τώρα, για κάποιες δηλώσεις στις οποίες αναφέρεστε, φαντάζομαι αφορούσαν τις προκαταβολές, αλλά δεν μπορώ να σχολιάσω γιατί δεν υπάρχουν και πουθενά αποτυπωμένες γραπτά.

Έρχομαι τώρα στο μέτρο 5.2. Στην περιφέρεια Θεσσαλίας σύμφωνα με το τελικό επικαιροποιημένο αρχείο του ΕΛΓΑ υποβλήθηκαν 212 αιτήσεις για μελισσοσμήνη και 418 συνολικά δηλαδή και για αιγοπρόβατα, βοοειδή κλπ. Στη συνέχεια ξεκίνησε η αξιολόγηση των αιτήσεων, καθώς και οι σχετικοί έλεγχοι που ορίζει το θεσμικό πλαίσιο του 5.2.

Πιο συγκεκριμένα για το σύνολο των αιτούντων σε όλες τις περιφέρειες έχουν εκδοθεί δύο πίνακες αποτελεσμάτων διοικητικού ελέγχου, οι οποίες αφορούν 121 παραδεκτές αιτήσεις, 46 μη παραδεκτές και έχουν υποβληθεί 12 προσφυγές. Εκκρεμεί η έκδοση της πρώτης απόφασης ένταξης εισπράξεων που αποτελεί προϋπόθεση για την υποβολή αιτημάτων πληρωμής για την καταβολή των ενισχύσεων.

Επιπλέον, από το 2019 μέχρι σήμερα έχουμε ενισχύσει σημαντικά τη μελισσοκομία, μεταξύ άλλων με τη σύσταση του εθνικού ηλεκτρονικού μελισσοκομικού μητρώου και την καθιέρωση ατομικής ηλεκτρονικής ψηφιακής μελέτης. Την υλοποίηση του προγράμματος για την ενίσχυση των τομέων μελισσοκομίας-σηροτροφίας συνολικά για την περίοδο 2020-2022 δόθηκε ποσό 19.415.000 ευρώ και το ποσοστό απορρόφησης του προγράμματος ανήλθε σε 95%. Για την πραγματοποίηση παρεμβάσεων ενίσχυσης του τομέα της μελισσοκομίας στο πλαίσιο της ΣΣΚΑΠ 2023-2027 αναμένεται να δοθούν 61 εκατομμύρια ευρώ, 12 εκατομμύρια ετησίως δηλαδή. Το ποσό αυτό καλύπτεται 50% από ενεργειακούς πόρους και 50% από το πρόγραμμα δημοσίων επενδύσεων.

Κύριε Κόκκαλη, η ενίσχυση των μελισσοκόμων είναι ζωτικής σημασίας για την τοπική, αλλά και την εθνική μας οικονομία. Και γι’ αυτό ως Κυβέρνηση θα εξακολουθούμε να τους στηρίζουμε με κάθε δυνατό τρόπο.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Ολοκληρώνουμε τη σημερινή συζήτηση των επίκαιρων ερωτήσεων με την δεύτερη με αριθμό 1311/4-9-2025 επίκαιρη ερώτηση δεύτερου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «837 εστίες ευλογιάς - 225.000 θανατωμένα ζώα - Οι κτηνοτρόφοι εγκαταλείπονται στην τύχη τους».

Παρακαλώ, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Επειδή προφανώς φροντίζετε πάρα πολύ τον πρωτογενή τομέα, γι’ αυτό και η ευλογιά έχει περιοριστεί. Έτσι εξηγείται. Όσα κρούσματα ήταν τον Αύγουστο έως και σήμερα, ήταν σχεδόν, κύριε Πρόεδρε, σε έναν χρόνο. Σχεδόν σε έναν χρόνο. Και ενδεικτικό είναι ότι η κατάσταση έχει ξεφύγει.

Τον Αύγουστο του 2025 συστάθηκε μια Επιτροπή στο Υπουργείο η Επιτροπή Διαχείρισης Ζωονόσων για τη ζωονόσο της ευλογιάς. Αλήθεια, ποια είναι τα συμπεράσματα αυτής της Επιτροπής; Ποια είναι η επιδημιολογική προσέγγιση, ποιες είναι οι συστάσεις αυτής της Επιτροπής για τη διαχείριση της κρίσης; Δεν έχουν γίνει ακόμη γνωστά; Δεν έχει αποφασιστεί κάτι συγκεκριμένο;

Βγείτε και πείτε στους κτηνοτρόφους και για το εμβόλιο. Ξέρετε, γίνεστε δέκτης. Ούτε εγώ είμαι κτηνίατρος ούτε εσείς. Να βγείτε και να πείτε α, β, γ, δ, ε, γι’ αυτούς τους λόγους δεν πρέπει να γίνει, θα είναι καταστροφικό, αλλά αυτό είναι αντικείμενο άλλης ερώτησης.

Και σκοπίμως -δεν θα έλεγα από σας- διαχέεται ότι φταίνε μόνο οι κτηνοτρόφοι. Σίγουρα έχουν υποχρεώσεις, αλλά υπάρχει ένα μεγάλο αλλά. Δεν χρειάζονται εντομοκτόνα και απολυμαντικά;

Το 2015 με τον καταρροϊκό είχαν χορηγηθεί. Αυτά τα εντομοκτόνα και τα απολυμαντικά, κύριε Υπουργέ, κοστίζουν για τον κτηνοτρόφο τουλάχιστον 100 ευρώ. Δεν έπρεπε να γίνουν με δαπάνες είτε του Υπουργείου είτε από κάποιους από την περιφέρεια, τουλάχιστον, να μην πληρώνουν από την τσέπη τους; Υπάρχει αυτή η διαδικασία;

Ξέρετε πολύ καλά, ότι καταστρέφεται η κτηνοτροφία και έχει ξεκινήσει, δυστυχώς, ο καταρροϊκός πάλι. Συνεπώς, περιμένουν από το Υπουργείο μια επίσημη επιστημονική ενημέρωση και για το εμβόλιο, αλλά και για τα μέτρα, όπως η χορήγηση απολυμαντικών και εντομοκτόνων. Χορηγούνται δωρεάν στους κτηνοτρόφους; Ναι ή όχι;

Δεύτερον, η Επιτροπή αυτή συνεδρίασε; Ναι, συνεδρίασε. Πού κατέληξε; Εκτός αν δεν κατέληξε ακόμη. Έγινε στις 6 Αυγούστου του 2025.

Τρίτον για τα οικονομικά, οι ζωοτροφές ακόμα να πληρωθούν. Οι ζωοτροφές που κοστίζουν 14 ευρώ στη Θεσσαλία και 6 ευρώ στην υπόλοιπη Ελλάδα ακόμη να πληρωθούν. Πότε εξαγγέλθηκαν; Νομίζω ή τον Απρίλιο ή τον Μάιο. Μιλάμε για απίστευτη κατάσταση.

Να πούμε και για το διαφυγόν εισόδημα του κτηνοτρόφου, που του έχουν θανατωθεί τα ζώα; Τι θα κάνετε με αυτό; Το αναγνωρίζετε; Να πούμε και για την αντικατάσταση του ζωικού κεφαλαίου; Δεν έχουν δουλειά οι άνθρωποι. Τέλος - τέλος. Πού να πάνε να δουλέψουν;

Ξέρω τι θα πείτε. Θα πείτε ότι η μεγαλύτερη αποζημίωση που έχει δοθεί σε ευρωπαϊκή χώρα είναι εδώ στην Ελλάδα, 230 ευρώ. Βέβαια, η πλειοψηφία, επειδή είναι τα ζώα μέσης ηλικίας, θα πάρουν 160 ευρώ. Η πλειοψηφία επαναλαμβάνω. Θα δώσετε 220, 230 ευρώ για τα νεαρής ηλικίας. Ακόμα και αυτό να δώσετε, είστε εντάξει; Όχι. Δεν θα είστε μάλλον εντάξει, εκτός κι αν χορηγήσετε αποζημίωση για το διαφυγόν εισόδημα. Τι θα κάνουν αυτοί οι άνθρωποι; Ο κτηνοτρόφος που του θανατώθηκε χθες, αυτός φταίει για την έλευση της ευλογιάς; Έχουν κάποια ευθύνη για την ευλογιά; Όχι. Τότε γιατί αυτοί να επωμιστούν όλες, δυστυχώς, τις συνέπειες;

Γι’ αυτό και περιμένουμε να τοποθετηθείτε για όλα τα παραπάνω ερωτήματα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Κόκκαλη.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, ότι έχουμε έξαρση των κρουσμάτων της ευλογιάς, είναι γεγονός. Η επιζωοτία, η οποία ξεκίνησε τον Αύγουστο του 2024, στη συνέχεια περιορίστηκε σημαντικά. Είχαμε μηδενισμό των κρουσμάτων Φεβρουάριο, Μάρτιο, Απρίλιο του 2025 και στη συνέχεια, μετά το Πάσχα και με την χαλάρωση των μέτρων είχαμε ξανά αύξηση των κρουσμάτων.

Σημαντικοί παράγοντες, οι οποίοι οδήγησαν σ’ αυτό ήταν η ανθεκτικότητα του ιού ο οποίος επιβιώνει για περισσότερους από έξι μήνες στο περιβάλλον, η κοινή χρήση εξοπλισμού οχημάτων μεταφοράς, οι μετακινήσεις ζώων και βεβαίως η μη τήρηση των μέτρων βιοασφάλειας. Ειδικότερα, μετά το Πάσχα είχαμε και την κουρά των ζώων των προβάτων, καθώς και την περίοδο της οχείας με αγοραπωλησίες γεννητόρων.

Δεν ωφελεί, όμως, αγαπητέ συνάδελφε, να τρομοκρατούμε τον κόσμο με εκφράσεις για «κατάρρευση της κτηνοτροφίας» ή «οι κτηνοτρόφοι εγκαταλείπονται στην τύχη τους», γιατί δεν εγκαταλείπονται στην τύχη τους.

Καταρχήν, έχω επισκεφθεί και προσωπικά και με το Γενικό Γραμματέα όλη την Ελλάδα δύο και τρεις φορές όλες τις περιοχές, οι οποίες είχαν κρούσματα από την Κρήτη μέχρι τον Έβρο. Έχουμε κάνει κατ’ επανάληψη συσκέψεις σε όλη τη χώρα. Και στη Θεσσαλία έχουμε κάνει κατ’ επανάληψη συσκέψεις. Και πριν από είκοσι μέρες, περίπου, έγινε μια μεγάλη σύσκεψη στην Ελασσόνα με τη συμμετοχή εκατοντάδων κτηνοτρόφων από όλες τις περιοχές, με συμμετοχή υψηλόβαθμων διευθυντικών στελεχών του Υπουργείου Αγροτικής Ανάπτυξης, του Αντιπροέδρου του ΟΠΕΚΕΠΕ, καθηγητών του Αριστοτελείου Πανεπιστημίου Θεσσαλονίκης και έγινε μια διεξοδικότατη συζήτηση.

Αυτό το οποίο, όμως, χρειαζόμαστε τώρα που σταματάει η παραγωγή γάλακτος των ζώων, οι απαιτήσεις σε κρέας είναι ελαττωμένες και οι μετακινήσεις συνεπώς ελαττωμένες είναι σε συνεργασία με όλους τους φορείς κτηνοτρόφους, περιφέρειες και κτηνιάτρους να τηρήσουμε αυστηρά τα μέτρα. Μόνον έτσι θα καταφέρουμε να εκριζώσουμε την ευλογιά, όπως κάναμε και με την πανώλη.

Κανένας δεν είπε, κύριε Κόκκαλη, ποτέ ότι φταίνε μόνον οι κτηνοτρόφοι. Κανένας δεν το είπε. Ο καθένας έχει το μερίδιο της ευθύνης που του αναλογεί. Και όλα τα μέτρα, τα οποία πήραμε και παίρνουμε είναι σε συμφωνία και μετά από συνεργασία με την Ευρωπαϊκή Επιτροπή και σύμφωνα με τα ευρωπαϊκά πρωτόκολλα.

Ταυτόχρονα με απόφαση του Υπουργού Αγροτικής Ανάπτυξης, του κ. Τσιάρα, στις 23 Ιουλίου του ’25, ελήφθη μια δέσμη επτά μέτρων για την αντιμετώπιση της ευλογιάς, τα οποία περιλάμβαναν την κήρυξη των περιφερειών σε κατάσταση Ειδικής Κινητοποίησης Πολιτικής Προστασίας, την εντατικοποίηση των μέτρων για την εφαρμογή της καθολικής απαγόρευσης μετακινήσεων αιγοπροβάτων και επιτήρησης στην οποία θα συνδράμει και η Ελληνική Αστυνομία, την κινητοποίηση όλων των κτηνιάτρων που υπηρετούν και σε εποπτευόμενους φορείς του ΥΠΑΑΤ, την λήψη όλων των προβλεπόμενων μέτρων, όπως είναι η άμεση θανάτωση των ζώων και η υγειονομική ταφή αυτών το οποίο είναι θέμα της περιφέρειας, την συστηματική απολύμανση των δρόμων σε ζώνες προστασίας επίσης από τις περιφέρειες, αλλά και την επιβολή διοικητικών και ποινικών κυρώσεων για όσους αποκρύπτουν ή καθυστερούν να δηλώσουν τη νόσο. Και τέλος, αποφασίστηκε η σύσταση αυτής της Ειδικής Επιτροπής στο ΥΠΑΑΤ όπου συμμετέχουν εκπρόσωποι όλων των φορέων.

Αυτή η Επιτροπή, λοιπόν, για την οποία ρωτάτε, συστάθηκε στις 5 Αυγούστου με συντονιστή τον Γενικό Γραμματέα Ανάπτυξης και Τροφίμων, τον κ. Πρωτοψάλτη και η ομάδα αυτή συνεδρίασε ήδη δύο φορές, μία στις 6 και μία στις 28 Αυγούστου. Στις δύο πρώτες συνεδριάσεις, λοιπόν, καθόρισε τις πρώτες επιχειρησιακές δράσεις, προχώρησε σε καταγραφή της κατάστασης στις πληγείσες περιοχές και επεσήμανε την ανάγκη.

Σας λέω τι αποφάσισε η Επιτροπή που ρωτάτε: Την αυστηρή τήρηση των μέτρων βιοασφάλειας με ταυτόχρονη αύξηση της αστυνόμευσης, την αυστηροποίηση των μέτρων, την άμεση καταβολή των αποζημιώσεων, την ένταξη του μικροβιολογικού εργαστηρίου του Ινστιτούτου Κτηνιατρικών Ερευνών του ΕΛΓΟ-ΔΗΜΗΤΡΑ της Θεσσαλονίκης στον έλεγχο δειγμάτων σιέλου με μοριακές τεχνικές PCR, καθώς και στον έλεγχο σφαγών για επιδημιολογική διερεύνηση.

Στη δευτερολογία μου, κύριε Κόκκαλη, θα σας μιλήσω για τις αποζημιώσεις των κτηνοτρόφων για τις οποίες ρωτήσατε.

Αναφέρατε κάτι για εμβόλιο. Από τους συμμετέχοντες στην Επιτροπή, ένας μόνον εξέφρασε την επιθυμία για εμβόλιο. Όλοι οι υπόλοιποι είναι εναντίον του εμβολίου με συγκεκριμένους επιστημονικούς λόγους και βεβαίως γιατί δεν υπάρχει εμβόλιο και δεν υπάρχει προηγούμενο εμβολιασμού στην Ευρωπαϊκή Ένωση, παρά τα όσα διάφοροι διαδίδουν καθημερινά στα διάφορα μέσα μαζικής ενημέρωσης.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, αλλιώς ήθελα να ξεκινήσω.

Είπατε ότι δεν υπάρχει προηγούμενο και δεν υπάρχει εμβόλιο;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Εγκεκριμένο από την Ευρωπαϊκή Ένωση όχι δεν υπάρχει.

**ΒΑΣΙΛΕΙΟΣ ΚΟΚΚΑΛΗΣ:** Να σας διαβάσω την απάντηση του Επιτρόπου; Η ενωσιακή τράπεζα εμβολίων κατά της ευλογιάς των αιγοπροβάτων -σε απάντησή σε ερώτηση του Κώστα του Αρβανίτη- μπορεί να αποστείλει έως και 500.000 δόσεις εμβολίων δωρεάν. Μέχρι σήμερα δεν έχει ληφθεί σχετικό αίτημα.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Συνεχίστε.

**ΒΑΣΙΛΕΙΟΣ ΚΟΚΚΑΛΗΣ:** Τι να συνεχίσω; Εδώ τελειώνει.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τι εμβόλια είναι;

**ΒΑΣΙΛΕΙΟΣ ΚΟΚΚΑΛΗΣ:** Κατά της ευλογιάς των αιγοπροβάτων.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τουρκικά;

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, αυτό θα είναι αντικείμενο στην ερώτηση που θα είναι την άλλη εβδομάδα για το εμβόλιο. Θέλετε να πείτε ότι ο Επίτροπος πουλάει τα τουρκικά εμβόλια; Εγώ σας διαβάζω την απάντηση του Επιτρόπου. Είπατε πριν ότι δεν υπάρχει εμβόλιο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Επειδή συναντήθηκα με τον Επίτροπο προσωπικά, θα σας απαντήσω.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, θα απαντήσετε μετά.

**ΒΑΣΙΛΕΙΟΣ ΚΟΚΚΑΛΗΣ:** Εκτός αν δεν γνωρίζετε την απάντηση του Επιτρόπου σε ερώτηση του Κώστα Αρβανίτη. Λέει επί λέξει «Η Ενωσιακή Τράπεζα Εμβολίων κατά της ευλογιάς των αιγοπροβάτων μπορεί να αποστείλει έως και 500 χιλιάδες δόσεις εμβολίων δωρεάν». Άλλο είναι το θέμα ότι η πλειοψηφία των επιστημόνων διαφωνεί. Το δέχομαι, το ακούω. Αλλά πρέπει όμως να εξηγήσετε στους κτηνοτρόφους με συγκεκριμένα παραδείγματα και επιστημονικά για ποιον λόγο. Αλλά, επαναλαμβάνω, αυτό είναι αντικείμενο άλλης ερώτησης. Αυτή είναι η απάντηση του Επιτρόπου. Δεν είναι η απάντηση του Κώστα Αρβανίτη.

Είπατε να μη χρησιμοποιούμε λέξεις υπερβολικές, ότι ξεκληρίζεται η κτηνοτροφία. Μάλλον έχουμε διαφορετική αντίληψη, λογικό είναι. Προσωπικά θεωρώ ότι ξεκληρίζεται η κτηνοτροφία με τις καθημερινές θανατώσεις στα ζώα, όπως και τα παρεμφερή επαγγέλματα που λέγαμε πριν, η παραγωγή ζωοτροφών, ξεκληρίζεται. Και ξέρετε γιατί ξεκληρίζεται; Διότι θα πείτε μετά στη δευτερολογία σας μόνο ότι «θα δώσουμε για την αποζημίωση του ζώου», αλλά για το εισόδημα; Οι περισσότεροι από αυτούς έχουν παιδιά. Πώς θα ξεκινήσουν το σχολείο τώρα που έχασαν τα ζώα; Πείτε, εξηγήστε, πώς θα ξεκινήσουν τα έξοδα για το σχολείο κτηνοτρόφοι που θανατώθηκαν τα ζώα; Πώς θα συντηρήσουν τις οικογένειές τους;

Δεν απαντήσατε για τα απολυμαντικά και τα εντομοκτόνα. Υπάρχει απόφαση του 2025, κύριε Υπουργέ. Πείτε το στους υπηρεσιακούς. Λοιπόν η απόφαση είναι του 2025, η ΚΥΑ οικονομικών αποζημιώσεων έτους 2025 ΦΕΚ1011/Β, άρθρο 8, δαπάνες αγοράς εντομοκτόνων. Έτσι είναι, τι με κοιτάτε; Αυτά πρέπει να χορηγηθούν δωρεάν στους κτηνοτρόφους.

Είπατε για κυρώσεις. Θέλω να μου απαντήσετε ειλικρινά. Είπατε για κυρώσεις για όσους δεν εφαρμόζουν τα μέτρα. Κυρώσεις σε αυτούς που φέρουν την ευλογιά; Εδώ είναι το ερώτημα που αξίζει απάντηση. Έχουν εντοπιστεί αυτοί; Έχει γίνει επιδημιολογική διερεύνηση πώς ήρθε η ευλογιά πέρυσι ή και η πανώλη; Έχουν εντοπιστεί αυτοί για να υπάρξουν κυρώσεις; Όχι μόνο κυρώσεις στον κτηνοτρόφο ο οποίος δεν τηρεί απαρέγκλιτα τους κανόνες. Ναι, υπάρχει νομοθεσία να το κάνει, αλλά και κυρώσεις για αυτούς που ευθύνονται για την έλευση της ευλογιάς ή και της πανώλης.

Εσείς ως Υπουργείο έναν-ενάμιση χρόνο από τότε που ήρθε και η ευλογιά και η πανώλη έχετε παρουσιάσει στον κτηνοτροφικό κόσμο να πείτε ότι η ευλογιά πρωτοπαρουσιάστηκε στον Έβρο, η ευλογιά ή η πανώλη ήρθε στα Τρίκαλα από τον κ. Πλακιωτάκη, ο κ. Πλακιωτάκης το πήγε στο μαντρί, στην εκμετάλλευση, του κ. Κόκκαλη, μετά στον κ. Κέλλα; Αυτήν την επιδημιολογική διερεύνηση την έχετε κάνει; Μόνο έτσι μπορείτε να αναχαιτίσετε την ευλογιά, κύριε Υπουργέ.

Γι’ αυτό και καλά κάνατε -είχα κάνει και σχετική ερώτηση με το επίδομα- κατεπείγουσες προσλήψεις κτηνιάτρων. Αλλά θέλει μια σοβαρή επιστημονική προσέγγιση και σοβαρή επιδημιολογική, ειδικά επιδημιολογική. Γιατί είπατε κυρώσεις σε αυτούς που δεν εφαρμόζουν τα μέτρα, αλλά κυρώσεις σε αυτόν που έφερε την ευλογιά; Ποιος είναι; Ποιοι είναι αυτοί; Δεν τους ξέρουμε.

Σχετικά με τις αποζημιώσεις, και κλείνω, κύριε Πρόεδρε, οφείλετε να αναγνωρίσετε τουλάχιστον ότι έχετε υποχρέωση εκτός από την αποζημίωση για το ζωικό κεφάλαιο -να ξέρετε αυτό είναι εύκολο να το πείτε 220-230 ευρώ, αλλά ο μέσος όρος είναι 160- οφείλετε να αναγνωρίσετε ότι έχουν ζημιά στο διαφυγόν εισόδημα. Ο άνθρωπος από τον Αλμυρό προχτές του θανατώθηκαν τα πρόβατα και έχει τα παιδιά στο σχολείο. Πώς θα πληρώσει τα έξοδα; Δεν έχει απώλειες εισοδήματος; Εδώ ακόμα και οι ζωοτροφές δεν έχουν πληρωθεί. Μπορείτε να πείτε κάτι τώρα για ζωοτροφές, για το πότε; Πώς θα στηριχθούν αυτοί οι άνθρωποι; Άρα είναι υπερβολή όταν λέω ότι εγκαταλείπονται οι κτηνοτρόφοι; Είναι υπερβολή όταν λέω ότι ξεκληρίζεται η κτηνοτροφία;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Κόκκαλη, τα θέσατε όλα μαζί τα θέματα. Βεβαίως, αν μου δώσει ο Πρόεδρος τον απαραίτητο χρόνο, ευχαρίστως να απαντήσω για όλα, και για τα εμβόλια, και για την πανώλη, και για την ευλογιά.

Αλλά θα σας πω καταρχήν ότι η ευλογιά και τα πρώτα κρούσματα εμφανίστηκαν στον Έβρο, στην παραμεθόριο γραμμή με την Τουρκία. Επομένως πιθανότατα η μεταφορά του ιού της ευλογιάς -όπως ξέρετε, ο ιός ζει και πάρα πολύ μεγάλο χρονικό διάστημα και στην Τουρκία υπάρχει η ευλογιά, ενδημεί η ευλογιά- πιθανότατα μεταφέρθηκε λοιπόν λόγω της κλιματικής κρίσης με το νερό, με οτιδήποτε. Επομένως δεν μπορούμε να πούμε για συγκεκριμένο τρόπο με τον οποίον μεταφέρθηκε. Η εισαγωγή ζώων από τρίτες χώρες ούτως η άλλως απαγορεύεται. Επιτρέπεται μόνο από την Ευρωπαϊκή Ένωση.

Τώρα, μιλήσατε για τα εμβόλια. Εμβόλιο εγκεκριμένο δεν υπάρχει. Υπάρχουν διάφορα εμβόλια που κυκλοφορούν σε τρίτες χώρες, κύριε Κόκκαλη, επειδή μας ακούν και οι κτηνοτρόφοι και ο ελληνικός λαός. Εμβόλιο κάνει η Τουρκία για το τουρκικό στέλεχος. Εμβόλιο κάνει το Μαρόκο, εμβόλιο κάνει η Μογγολία.

**ΒΑΣΙΛΕΙΟΣ ΚΟΚΚΑΛΗΣ:** Ο Επίτροπος είπε ότι έχει. Είναι τουρκικά;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ακούστε με. Και όλα αυτά τα κράτη που εμβολιάζουν, και η Τουρκία, και το Μαρόκο, και η Μογγολία, και η Νότια Αφρική, και εμβολιάζουν, και ευλογιά έχουν, και ζώα θανατώνουν, κύριε Κόκκαλη. Το καταλάβατε;

**ΒΑΣΙΛΕΙΟΣ ΚΟΚΚΑΛΗΣ:** Στην επόμενη ερώτηση θα σας δείξω στοιχεία και από την Τουρκία.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, μην διακόπτετε.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Όσα θέλετε. Δεν υπάρχουν άλλα εμβόλια.

Εμβόλιο λοιπόν που εφαρμόζει η Τουρκία ή το Μαρόκο σημαίνει εισαγωγή στην Ελλάδα του τουρκικού στελέχους της ευλογιάς και χωρίς να είναι αποτελεσματικό. Τα είπαν οι καθηγητές στη συγκέντρωση που είχαμε στην Ελασσόνα πριν από είκοσι ημέρες. Δεν τα λέω εγώ, που είμαι γιατρός. Τα είπαν οι αρμόδιοι κτηνίατροι, οι καθηγητές της Κτηνιατρικής. Και μάλιστα μετά από τέσσερις ώρες σύσκεψης στην Ελασσόνα, όπου παρίσταντο εκατοντάδες κτηνοτρόφοι, σηκώθηκαν ένας-ένας και έλεγαν «αν τα ξέραμε αυτά, δεν θα συζητούσαμε για εμβόλια».

Εμείς δεν έχουμε κανέναν λόγο, με τους κτηνοτρόφους είμαστε. Τη θέλουμε την κτηνοτροφία, τη στηρίζουμε την κτηνοτροφία και το αποδεικνύουμε εμπράκτως, κύριε Κόκκαλη, ότι στηρίζουμε την κτηνοτροφία. Γιατί η κτηνοτροφία μας είναι γαλακτοπαραγωγός. Γιατί μας ενδιαφέρουν τα γαλακτοκομικά προϊόντα, γιατί θέλουμε να στηρίξουμε το εμβληματικό μας προϊόν, που είναι η φέτα. Αλλά πρώτα και πάνω απ’ όλα είναι οι κτηνοτρόφοι μας. Γι’ αυτό ήταν και οι τιμές αυτές στις αποζημιώσεις που δόθηκαν. Ήταν υπερδιπλάσιες από την ΚΥΑ που ίσχυε την προηγούμενη χρονιά.

Τα 220 ευρώ ναι, δεν είναι για όλες τις κατηγορίες, κύριε Κόκκαλη. Είναι από έξι μηνών μέχρι τριών ετών, αλλά σε ένα κοπάδι υπάρχουν νεογέννητα, υπάρχουν πέντε μηνών, υπάρχουν δύο ετών, υπάρχουν και επτά ετών. Δεν μπορεί να έχουν όλα την ίδια τιμή. Πού είναι το περίεργο; Όλες οι τιμές όμως στην ΚΥΑ είναι υπερδιπλάσιες. Μπορεί ο μέσος όρος να μην είναι 220, αλλά υπάρχουν και κοπάδια τα οποία είναι αμιγώς με pedigree που έχουν 250 και τα αρσενικά κριάρια έχουν 500 ευρώ, κύριε Κόκκαλη.

Δεν σας αρέσουν οι αλήθειες όμως. Θέλετε να πείτε αυτά που θέλετε να πείτε. Δεν γίνεται έτσι. Εγώ καταλαβαίνω την αγωνία σας και το ενδιαφέρον σας, αλλά οι κτηνοτρόφοι μας δεν είναι χαζοί. Είναι πάρα πολύ έξυπνοι.

Και αφού ενδιαφέρεστε τόσο πολύ θα έπρεπε αυτά να τα αποδείξετε όταν ήσασταν κυβέρνηση και όταν ήσασταν Υφυπουργός Αγροτικής Ανάπτυξης, στη θέση που είμαι εγώ σήμερα. Αλλά τότε τι κάνατε, κύριε Κόκκαλη; Καταργήσατε το ΕΚΑΣ, καταργήσατε το αγροτικό πετρέλαιο. Τα θυμόσαστε; Θυμόσαστε τις ασφαλιστικές εισφορές που είχατε βάλει στον αγροτικό κόσμο, που φτάνανε το 80%; Και ήρθε αυτή η Κυβέρνηση κι ο Μητσοτάκης να τα ρίξει στο 50%, να κάνει πέντε ασφαλιστικές κλάσεις.

**ΒΑΣΙΛΕΙΟΣ ΚΟΚΚΑΛΗΣ:** Ναι, τέλεια! Πες τώρα για τα άλλα και άσε…

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Μην εκνευρίζεστε. Θα με ακούσετε όπως σας άκουσα.

Είναι αυτή η Κυβέρνηση Μητσοτάκη που για πρώτη φορά νομοθέτησε επιστροφή ειδικού φόρου κατανάλωσης στο αγροτικό πετρέλαιο, κύριε Κόκκαλη. Είναι αυτή η Κυβέρνηση που έβαλε πέντε ασφαλιστικές κλάσεις στους αγρότες και στους κτηνοτρόφους.

**ΒΑΣΙΛΕΙΟΣ ΚΟΚΚΑΛΗΣ:** Πας γυρεύοντας.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Είναι αυτή η Κυβέρνηση που μείωσε τη φορολογία κατά 50%.

Πάμε όμως τώρα στο προκείμενο. Η αποζημίωση λοιπόν ήταν 100%, σύμφωνα με την υπουργική απόφαση, για την υποχρεωτική θανάτωση, όπως ακριβώς σας είπα, και την επιβολή των μέτρων, κάλυψη κόστους της αξίας των κατεστραμμένων ζωοτροφών, μολυσμένων προϊόντων, υλικών κλπ., δαπάνες για μεταφορά, καθαρισμό και απολύμανση των εκτροφών και συναφών εγκαταστάσεων, αλλά και των εξοπλισμών όπου δεν είναι δυνατή η απολύμανση με άλλα μέσα. Η αγορά απολυμαντικών, που αναφέρατε, λοιπόν καλύπτεται από το σχετικό κονδύλι που δίδεται στις Περιφέρειες. Εντάξει; Ικανοποιηθήκατε νομίζω.

Τέλος, περιλαμβάνονται ειδικές ενισχύσεις για λειτουργικές δαπάνες, όπως είναι η αποκομιδή, ταφή ή αποτέφρωση των νεκρών ζώων, αλλά και η καταστροφή βιολογικού υλικού και προϊόντων.

Στις Περιφέρειες όλης της χώρας μέχρι σήμερα έχουν δοθεί 30 εκατομμύρια ευρώ για θανατωθέντα ζώα και λειτουργικές δαπάνες και έχουμε αιτηθεί ως Υπουργείο Αγροτικής Ανάπτυξης επιπλέον 22 εκατομμύρια ευρώ από το Υπουργείο Εθνικής Οικονομίας.

Τα στοιχεία αυτά επιβεβαιώνουν την απόλυτη στήριξή μας στους πληγέντες, αλλά και τη συνέπεια, τη μεθοδικότητα και το βάθος της κρατικής παρέμβασης για την ενίσχυση της κτηνοτροφίας σε περιόδους κρίσης. Και βεβαίως αναγνωρίζοντας το μεγάλο έργο που επιτέλεσαν οι κτηνίατροι των Περιφερειών και του Υπουργείου, εγκρίθηκε μόλις προχθές με ΦΕΚ το επίδομα ανθυγιεινής εργασίας για τους κτηνιάτρους των Περιφερειών και έπεται να πάρουν το επίδομα και οι κτηνίατροι του Υπουργείου.

Η διαδικασία των αποζημιώσεων βρίσκεται ήδη σε πλήρη εξέλιξη. Έχει ολοκληρωθεί η πρώτη φάση καταβολών με αποστολή των σχετικών ποσών στους δικαιούχους και η δεύτερη φάση που αφορά αιτήματα μέχρι και τις 25 Μαρτίου του 2025 βρίσκεται σε διαδικασία διεκπεραίωσης σε επίπεδο Περιφερειών.

Παράλληλα, λόγω των αυξημένων εξόδων των κτηνοτρόφων, κάτι το οποίο πραγματικά αναγνωρίζουμε, βγάλαμε ειδικό κονδύλι από πρόγραμμα De minimis μέχρι 63 εκατομμύρια ευρώ, για να ενισχύσουμε τους κτηνοτρόφους για τις ζωοτροφές. Λέτε ότι το υποσχεθήκαμε από τον Απρίλιο -έτσι ακριβώς είναι- και δεν το έχουμε δώσει ακόμα. Έτσι είναι όπως το λέτε. Γιατί όμως, κύριε Κόκκαλη; Το ξέρετε καλύτερα από εμένα ότι υπάρχει το συγκεκριμένο θέμα με τον ΟΠΕΚΕΠΕ, με τους ελέγχους που γίνονται από το Εσωτερικών Υποθέσεων και την Αστυνομία. Τα χρήματα υπάρχουν, είμαστε έτοιμοι από το Υπουργείο για την καταβολή. Περιμένουμε από τον ΟΠΕΚΕΠΕ κι ελπίζουμε ότι θα καταβληθούν το συντομότερο δυνατόν.

Δικαιούχοι είναι οι παραγωγοί που διατηρούν εκμεταλλεύσεις αιγοπροβάτων και οι οποίοι έχουν ολοκληρώσει τη διαδικασία απογραφής του ζωικού κεφαλαίου, της εκμετάλλευσης, στο ΟΠΣΚ, έχουν υποβάλει την αίτηση για την ενιαία ενίσχυση για το ίδιο έτος και έχουν παραδώσει γάλα, όπου υπάρχουν τυροκομεία, σε μεταποιητικές μονάδες για το έτος 2024, σύμφωνα με τα τηρούμενα αρχεία του ΕΛΓΟ - ΔΗΜΗΤΡΑ. Μάλιστα με τροποποιητική ΚΥΑ στους δικαιούχους εντάξαμε και εκείνους τους κτηνοτρόφους οι οποίοι είχαν απωλέσει το ζωικό τους κεφάλαιο το 2024, ένα αίτημα δίκαιο εξαρχής, το οποίο ικανοποιήθηκε.

Το ποσό της ενίσχυσης, όπως είπατε, είναι ανάλογα με την περιοχή και τον χρόνο εγκλεισμού, τρεις κατηγορίες: 4 ευρώ, 6 ευρώ και 14 ευρώ. Για τη Θεσσαλία ειδικά είναι 14 ευρώ ανά ζώο. Βεβαίως τα 14 ευρώ ανά ζώο είναι ένα ισχυρό σήμα πολιτικής βούλησης και έμπρακτης ενίσχυσης των κτηνοτρόφων οι οποίοι επλήγησαν, τους οποίους συνεχίζουμε να στηρίζουμε με κάθε τρόπο και έχουμε αιτηθεί και την αναστολή των φορολογικών υποχρεώσεων καθώς και των ασφαλιστικών υποχρεώσεων των κτηνοτρόφων οι οποίοι έχουν χάσει το κοπάδι τους, ένα αίτημα δίκαιο.

Ως προς την αντικατάσταση του ζωικού κεφαλαίου -και με αυτό κλείνω, κύριε Πρόεδρε και σας ευχαριστώ για τον χρόνο- όπως ανέφερα αυτό θα γίνει. Έχει ανασταλεί από την Ευρωπαϊκή Επιτροπή καθ’ όσον υπάρχουν πολλά κρούσματα. Θα επανέλθει μόλις το επιτρέψει η επιδημιολογική εικόνα της χώρας. Δεν έχει κανένα νόημα να φέρουμε ζώα σε περιοχές οι οποίες είναι μολυσμένες για να ακολουθήσει ένας φαύλος κύκλος.

Αυτά, κύριε Κόκκαλη, προς το παρόν και σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης) :** Με τη συναίνεση του Σώματος και ώρα 10.40΄ λύεται η συνεδρίαση για την Παρασκευή 12 Σεπτεμβρίου 2025 και ώρα 09.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**